ENKOLA EY'EKIMU KYEKUMI --The Tithing custom--Luganda - Modern Reformer\nENKOLA EY'EKIMU KYEKUMI\nENKOLA EY'EKIMU KYEKUMI (Malalki 3:10).\nR1028 The Tithing Custom\nOmuntu alinyaga Katonda? naye mmwe munnyaga nze. Naye mwogera nti Twakunyaga tutya? Mwannyagako ebitundu eby'ekkumi n'ebiweebwayo.\nMukolimiddwa ekikolimo ekyo; kubanga munnyaga nze; eggwanga lino lyonna.\nMuleete ekitundu eky'ekkumi ekiramba mu ggwanika, ennyumba yange ebeeremu emmere, era munkeme nakyo, bwayogera Mukama w'eggye, oba nga siribaggulirawo ebituli eby'omu ggulu, ne mbafukira omukisa, ne wataba na bbanga weguligya.\nEra ndinenya omuli ku lwanmwe, so talizikiriza bibala bya ttaka lyammwe; so n'omuzabbibu gwanmwe tegulikunkumula bibala byagwo mu nnimiro entuuko nga tezinnatuuka, bw'ayogera Mukama w'eggye.\nMunkolagana ya Katonda ne gwanga lya Yisirayiri ey'omubiri kyali kitundu ku teeka okusoloza ebimu eby'ekumi. Ekimu eky'ekumi kitegeeza omusolo gw'ekitundu ekumi okuva mu nimiro, ku bisoro oba ebintu byonna ebifunibwa omuntu buli mwaka.\nBwotunulira entambula y'obugaaga obuva mu musolo gw'ekimu ekyekumi kivireddeko eddini engingi okugoberera enkola eno ey'ekiyudaaya. Munsi zonna obukatolika gye bwafuna amatwale, bwateekayo enkola EY'EKIMU ky'ekumi, era eddini zonna ezabawakanyi Nazo zigoberera enkola EY'EKIMU kyekumu.\nEkimu eky'ekumi kyekyaama eky'obuwangunzi bwa "Ba Manoni n'aba Sevevinide" enyingiza y'ensimbi mu mawanika gabwe bafuna ekimu eky'ekumi okuva mu Ku buli nyingiza ya bantu babwe kino kibasobozesa okusasulira entambula ya ba missani, okubisa ebitabo n'okulakulanya talanta zabantu babwe., kino kibayambye okulakulana.\nNaye abange katwebuze - tulina wansi w'ateeka ely'ekimu eky'ekumi? Tuddamu nti Nedda! "Tetuli wansi wa mateeka naye kissa. (Abar 6:14) mkubanga ekibi tekiibenga mukama wammwe; kubanga amateeka si ge gabafuga, wabula ekisa. Kale tukole tutya? tukolenga ekibi, kubanga amateeka si ge atufuga, wabula ekisa? Kitalo nyo Nedda. Ekigambo kino ey'eky'ekimu eky'ekumi era nga n'ebirala bwe biri mu mateeka tebyaweebwa ekitonde ekigya ekiri mu mukama waffe Yesu mu murembe guno ogw'engiri naye Abayudayah bokka bebali wansi w'eteeka era nga tebali wansi was kissa nga abakiriza b'omurembe guno. (Abag 4:1-7) Naye njogera nti omusika ng'akyali muto tayawulwa na muddu n'akatono, newakubadde nga ye mukama wa byonna;\nnaye afugibwa abasigire n'abawanika okutuusa entuuko kitaawe ze yalagira edda.\nBwe tutyo naffe, bwe twabanga abato, twabanga baddu nga tufugibwa eby'olubereberye eby'omu nsi:\nalyoke abanunule abaafugibwa amateeka, tulyoke tuweebwe okufuuka abaana.\nEra kubanga muli baana, Katonda yatuma Omwoyo gw'Omwana we mu mitima gyaffe; ng'akaaba nti Aba, Kitaffe.\nBwe kityo naawe tokyali muddu, naye mwana; oba ng'oli mwana, era oli musika ku bwa Katonda. Naye kitegeeza Ku okuba wansi w'ekisa? Kino tekitegeeza nti tewali bwetaavu bwa sente nga edda Nedda, newankubadde okugamba nti ekisa kyekinatuwa sente mungeri ey'ekyamagero. Wabula kino kitegeeza, temukyasuibibwa n'ateeka elyokusoloza ekimu eky'ekumi kubanga Katonda yabawa Mukisa okuba ab'eddembe nga tukozesa buli mukisa bwona ogwokwewaawo omuwereza Katonda nga bwayagala awatali kuwalirizibwa naye abaana ab'eddembe abatasibibwa n'amateeka wabula okukola olw'ekisa nga Katonda bwatusobozesa. Kubanga ffe teyatuyita kuba baddu wabula abaana. Ekisa kyeyatuuwa kya kuba banana mu murembe guno ogwengiri. Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye: abataazaalibwa musaayi, newakubadde okwagala kw'omubiri, newakubadde okwagala kw'omuntu, naye abaazaalibwa Katonda.\nEkibuuzo: Eddembe lino eriva eri mukama waffe Yesu ne Katonda kitaffe lyatuwadde kitegeeza nti tuweeyo kitono ekitenkana na kimu kyakumi eri omurimu gw'okuwereza olwokuba nti tatutaddeko kiragiro kyabuwaze? Nedda kino tekitegeeza nti eddembe Katonda lyatuwadde okumuwereza wansi w'okwagala n'amazima nti tulina kuwaayo kitono nyo ekitenkaana n'akimu kyakumi. Mukama waffe atwagaliza okulaba ekisanidde obulungi kyetuba tukola okumuwereza mukwagala kwatuwadde. Olumu owoluganda Adamson yatusisinkana oluvanyuma nga tumaze okufuna ku kigera ekyamazima nga tufuba okulaba nga tuteeka munkola ekyo kyetwali tumaze okutegeera nti n'engiriza ya Babaibuli eri abaana ba Katonda abamweyawulidde, nayogera naffe ku bikwata kusente, ffena twaddamu bwetuti; okumala emyaka mbadde mpaka ekimu eky'ekumi okuva kunyingiza yange eri omurimu gwa mukama waffe Yesu. Twali tusanyukira nyo mu kino n'amaanyi manngi bwetutyo bwetwamutegeeza musanyu eringi ddala naye era netumugam a nti ekimu eky'ekumi kyali kipimo kitono nyo eri abantu ba Katonda abali batambulira wansi w'omurembe gw'amateeka. Owoluganda Adamson yewunya nyo okumugamba nti ekumi eky'ekumi kyali kipimo kitono nyo nga akimanyi bulungi ddala nti abantu bangi n'ekimu eky'ekumi tebakiweeza bweba bakiwaayo eri Katonda okuva kunyiza gyebaba bafunye. Bwetwamubulira nti okweyawulira Katonda kitegeeza kuwaayo Kikumi ku kikumi yakitegeera mangu era natandika okuwaayo bwatyo. Okuva awo tukiraba nti okweyawulira Katonda kitegeeza kuwaayo by on a bye tulina mu kuwereza gamba; obudde kwaffe, Atlanta waffe, sente zaffe, okuwaaya byona kwe " KUWEREZA OKWAFF OKWA MAGEEZI." Okuva mukiseera ekyo, n'okweyongerayo owulunganda Adamson yategeera nti awaayo byona eri Katonda nga omuwanika omwesigwa mubusobozi byonna bwalina olwokuwa Katonda ekitiibwa ne tendo oyo eyamuyita okuva mu kizikiza namuleeta mukitangala ky'omwana we. Owoluganda ono Kati akola nga bwasobola mubusobozi byonna Katonda bwamuwadde okuwereza. (2Abak 9:6-7)Naye kye njogedde kino nti Asiga entono, alikungula ntono; era asiga ennyingi, alikungula nnyingi.\n7 Buli muntu akolenga nga bw'amaliridde mu mutima gwe; si lwa nnaku, newakubadde olw'okuwalirizibwa: kubanga Katonda ayagala oyo agaba n'essanyu.\n8 Era Katonda ayinza okwaza ekisa kyonna gye muli mmwe nga mulina ebibamala byonna ennaku zonna mu bigambo byonna mulyoke musukkirirenga mu bikolwa byonna ebirungi:\nBwekityo bwekiri eri buli muntu eyawaddeyo yenna eri Katonda okuba "sadaka enamu entukuvu esanyusa Katonda" okulaba ngeri ki gyasobola okolamu okuwereza okusinzira ku kweyawula owe ye. Omuntu ayewaddeyo eri Katonda tasalawo ye nga asinzira ku kyayagala ye oba kyatayagala ye okuwereza kwona okwono okubeera kungeri gyeyasalawo okuwereza mukama we. Omuntu ono aba yaffa eri okwagala owe nasigala kukola ekyo kyoka Katonda kyayagala akole. (Abar 12:1-2) Kyenvudde mbeegayirira, ab'oluganda, olw'okusaayi: kwa Katonda, okuwangayo emibiri gyammwe, ssaddaaka ennamu, entukuvu, esanyusa Katonda, kwe kuweereza kwammwe okw'amagezi. Buli wa Luganda yenna eyewaddeyo yenna okuwereza Katonda alina okulaba nti okuwereza kwe teyewereza yekka, oba banyumba ye, oba okuwereza nsi, oba okuwereza ab'ekyaalo oba okuba nga ojjudde okweyagaliza gwe nga abasinga obungi munsi bwebakola. So temufaananyizibwanga ng'emirembe gino: naye mukyusibwenga olw'okufuula amagezi gammwe amaggya, mulyoke mukemenga bwe biri Katonda by'ayagala, ebirungi ebisanyusa, ebituufu.\nTusanidde okutegeera nti nga tumaze okutukiriza endagaano yaffe ey'okweyawulira mukama waffe okumuwereza, tusobola okusanyukira ddala mu mutima gwaffe bwekiba nga kisoboka netwongera ku omuwereza kwaffe eri am amazima okusinga bwetwawereza obulimba eri abantu ba Katonda. Bwekityo okuwereza kwaffe kusuuka ekimu eky'ekumi netuwaayo byonna nga bwetusobola okuwaayo.\nTulina ekyokulabilako mu (1Abak 3:14,15) Omulimu ogwa buli muntu gwe yazimbako bwe gulibeerawo, aliweebwa empeera.\nmulimu ogwa buli muntu bwe gulyokebwa, alifiirwa; naye ye yennyini alirokoka; naye bw'ati, kuyita mu muliro.\nTusanidde kwebaza Katonda newankubadde nga ekiseera kitono nyo kyekiseera ekirungi ffe mwetusanidde okukolera omurimu ogw'okuzimba ku musingi mu bwesigwa ngatumanyi nti alituwa empeera olunaku lumu alitugambi nti; (Mat 25:21-23) Mukama we n'amugamba nti Weebale, oli muddu mulungi mwesigwa: wali mwesigwa mu bitono, ndikusigira ebingi: yingira mu ssanyu lya mukama wo.\nN'oli eyaweebwa ettalanta ebbiri n'ajja n'agamba nti Mukama wange, wandekera ettalanta bbiri: laba, naviisaamu ettalanta bbiri endala.\nMukama we n'amugamba nti Weebale, oli muddu mulungi mwesigwa; wali mwesigwa mu bitono, ndikusigira ebingi: yingira mu ssanyu lya mukama wo.\nTalanta mukama waffe zatuwadde mukiseera kino, azituwadde okutuzamu amaanyi tusobole okuwaayo obudde kwaffe n'esente zaffe, n'ebintu byonna byetulina okumanyisa amazima eri bonna, kino tukikola nga tuwabdiika ebbaluwa, nga tuvunula ebitabo era nga tufuba okuyimusa omutindo gwa mazima Ku mu tindo ogw'etagisa nga bwekigwana. Tolaba (Isaaya 62:10) Muyite, muyite mu nzigi; mulongoose ekkubo ery'abantu; mugulumize mugulumize enguudo; mulondemu amayinja; muyimusize amawanga ebendera.\nLaba, Mukama alangiridde enkomerero y'ensi nti Mugambe omuwala wa Sayuuni nti Laba, obulokozi bwo bujja; laba empeera ye eri naye n'okusasula kwe kuli mu maaso ge.\nEdda bwetwali munkola ez'obulimba twawaayo omuwendo mungi mungeri y'obudde n'esente, Kati tusobola kuwaayo kyenkana ki eri amazia ! Oba mu bulimba twasobola nga okuwaayo, ekimu eky'ekumi, okuzimba, obweyaamo, ensigo, ekirabo eky'okwagala, okubulira enjiri, ez'abagenyi, bino twabikola nga tuli mubusiibe nga tutya abakulu b'eddini, kitegeeza,a nti bwetumaZe okumanya amazima tugenda kuwaayo byonna bye tusobola okulaba nga amazima tugategeera mu maka gaffe, mu baganda gaffe, emikwano byaffe n'eri bonna abetaaga amazima. Kino kitegeeza nti buli muntu yenna agenda kwekebeera alabe nga waayo nga obusobozibwe bweli awataali kuwaliriza nga abamaddini byebakola nga bwetulagibwa mu kigambo kino ekyamazima;\nNaye kye njogedde kino nti Asiga entono, alikungula ntono; era asiga ennyingi, alikungula nnyingi. (2Abak 9:6-7)\nBuli muntu akolenga nga bw'amaliridde mu mutima gwe; si lwa nnaku, newakubadde olw'okuwalirizibwa: kubanga Katonda ayagala oyo agaba n'essanyu.\nEra Katonda ayinza okwaza ekisa kyonna gye muli mmwe nga mulina ebibamala byonna ennaku zonna mu bigambo byonna mulyoke musukkirirenga mu bikolwa byonna ebirungi:\nnga bwe kyawandiikibwa nti Yasasaanya, yagabira abaavu; Obutuukirivu bwe bwa lubeerera emirembe gyonna.\nEra oyo awa ensigo omusizi n'emmere ey'okulya, anaabawanga, anaabongerangako ensigo zammwe; era anaayazanga ebibala eby'obutuukirivu bwammwe:\nnga mugaggawazibwa mu byonna mukolenga obugabi bwonna, obwebazisa Katonda mu ffe.\nMugabenga, nammwe muligabirwa; ekigera ekirungi, ekikkatiddwa, ekisuukundiddwa, eky'omuyiika, kye balibaweera mu kifuba. Kubanga ekigera ekyo kye mugera, nammwe kye muligererwa.\nKale tweyongere okukola obulungi nga bwetyayitibwa okuva mu kizikiza era nga nedda twasasirwa nga tukyali mu bulimba tufuube nyo obutasasanya nate lulu yaffe ey'omuwendo omungi kubulamu kwaffe ffeka wabula tusasanya kulwa maxima, Ku lwabalala okumanya amazima. Tusobola okuyigira ku omutume Paulo nga eky'okulabirako kwaffe. Yakola n'emikono gye kyoka n'ayamba bangi.\nMbagaliza kusoma obulungi.\nBivunuddwa nze Muganda wamwe,


By Margaret Zalwango\nEyali Sipiika wa Jinja munisipaali oluvannyuma eyafuulibwa City, Moses Bizitu yategeezezza nti bassentebe ba disitulikiti bafuna 1,500,000/- nga tekuli misolo.\nOkusinziira ku tteeka lya Gavumenti ez'ebitundu bano mwe bayita okusasulwa, bassentebe bonna basasulwa omusaala gwe gumu. Enjawulo ejjira mu bigenderako okuli okusasula ennyumba, amafuta, ebyobulamu, amazzi, ensimbi ez'okuyamba abantu (Donations) n'ebirala.\nKati ssente za bino zisinziira ku bugagga bwa disitulikiti. Okugeza Wakiso esobola ebyo waggulu okubibaliriramu obukadde 20 n'eziwa ssentebe waayo ate Kalangala n'ebibaliriramu emitwalo 50 era ezo zeewa ssentebe waayo.\nBassentebe b'ama gombolola:\nSsentebe wa Kawolo Divizoni Emmanuel Kivumbi yategeezezza nti bassentebe bano basasulwa ensimbi ze zimu 300,000/- buli mwezi. Zino zisalwako omusolo gwa 25,000/- ne basigazaawo 275,000/-. Gavumenti ebaweerako ppikippiki olwo bbo ne bagissaamu amafuta. Ssinga efuna ekizibu ekitonotono nga yeetaaga kukanika olwo ssentebe ye yeekanikira kyokka bwe kiba kinene agenda ewa Ggombolola Chief n'amuyambako.\nKu mirimu emingi gy'akola mulimu n'ogwokulondoola emirimu gya Gavumenti mu ggombolola n'okukulira ebyokwerinda. Buli lw'asimbula okugenda mu ggombolola okulambula emirimu egyo aweebwa 12,000/- eziyitibwa SDA oba ‘Safari Daily Allowance'.\nBakkansala bafuna 35,000/- buli lutuula ng'ekyo kibaawo luvannyuma lw'emyezi esatu era babongerezaako 10,000/- ez'entambula.


Bukedde Online - Eyeeyise owa ISO n'abba emmotoka bamukutte\nEyeeyise owa ISO n'abba emmotoka bamukutte\nOmukubi w'ebifaananyi bamugobye ku kyalo lwa ffujjo\nLumu n’emmotoka gye bamukutte nayo.\nSimon Lumu, yakwatiddwa oluvannyuma lw'okubba emmotoka ya buyonjo nnamba UBA 577N, okuva ku Fahad Mayiga, omusuubuzi w'e Kyengera mu Wakiso.\nPoliisi egamba nti Lumu, baamulondodde okutuusa lwe baamuguddeko nga yeekukumye okumpi n'omwalo gw'e Katosi, mu disitulikiti y'e Mukono. Oluvannyuma yatwaliddwa ku Poliisi y'e Busega, Mayiga, we yaggula omusango gw'okumubbako mmotoka n'essente, ku fayiro nnamba SD:09/24/01/19.\nEnsonda mu ISO, zaategeezezza nti Lumu yali omu ku baasooka okukwatibwa aba ISO, nga bamuteebereza okubaako ne ky'amanyi ku kutemulwa kw'eyali omwogezi w'ekitongole kya poliisi, AIGP Andrew Felix Kaweesi.\nOno oluvannyuma yateebwa kyokka ng'amaze okufuna emikwano mu kitongole kya ISO, ekimuyambye ennyo okukola ebikolobero nga yeekweka mu kitongole kino.\nKigambibwa nti abadde aliko abaserikale b'akolagana nabo nga bamweyambisa okubawa amawulire ku bamenyi b'amateeka mu bitundu by'e Kyengera, Busega ne Nateete, ekyongedde okumuwa omukisa okusemberera aba ISO, n'atandika n'okweyita omu ku bo.\nMayiga, agamba nti waliwo omuntu eyamuyunga ku Lumu, ng'alina obuzibu n'amutegeeza nti mukozi wa ISO.\nAgamba nti yamutuukirira kyokka n'amuggyako mmotoka ye mu lukujjukujju. Bwe yagimusaba ng'amujuliza nti bakamaabe balina emirimu gye baali bagikozesa.\nMayiga agamba nti yamukubiranga essimu nga tagikwata, ekyamuwaliriza ensonga okuzitwala ku poliisi.\nDiamond eyali bba wa Zari akatambi k'obuseegu kamuzaalidde ebyeru!..Poliisi emuggalidde\nEmma Carlos yeerabidde ekitiibwa ky'ekkanzu!\nOmunigeria abadde adduka mu ggwanga ng'amaze okufera abantu Poliisi emukutte


Bukedde Online - KCCA ereeta emisolo emipya mu Kampala\nAbasuubuzi baloopye kkampuni ezibabba mu URA\nABA KCCA batudde ne bakkiriziganya okuddamu okwetegereza emisolo balabe egyetaaga okukendeeza n'okwongeza.\nMu lukiiko olwatudde ku Royal Suits e Bugoloobi eggulo, bakansala baatumye minisita wa Kampala Beti Kamya ewa Pulezidenti awe ekiragiro abatundira ku nguudo baveeko.\nBaateesezza okutandika okusasuza bodaboda, loole, Pickup, ebipande bya bizinensi emisolo.\nSam Sserunkuuma dayirekita w'ebyemisolo mu KCCA, yagambye nti emisolo egireetebwa gibadde tegisasulwa nga ogwa bodaboda.\n"Ebidduka ebiyingira mu kibuga wakati birina okutandika okusasula atasobola kusasula tumuwa amagezi mmotoka agireke e Nakawa”, Sserunkuuma bwe yategeezezza.\nYagaseeko nti baagala okufuna langi ey'enjawulo enaasigibwa mmotoka ezikola sipesulo mu Kampala.\n"Omwaka oguwedde twasolooza obuwumbi 84, omwaka guno twagala obuwumbi 122 nga tumaze okutereeza ebibadde biremesa. Twagala okukola zooni okusinziira ku basuubuzi baffe omuntu atasobola bbeeyi ya musolo ku Kampala Road aveeko babeere mu bifo we tunaabagerekerera omusolo gwe basobola”, Sserunkuuma bwe yagasseeko.\nYagambye nti ekibadde kiremesa omusolo okusoloozebwa mu bungi, ebizimbe 1,200 ebyazimbibwa okuva mu 2009, bibadde tebibalibwanga era nga tebiggyibwako musolo.\nBeti Kamya yagambye nti omulamwa guno mukulu, gwa kutema mpenda ku ngeri gye bayinza okwongeza ku bungi bw'emisolo egisoloozebwa.\nHajati Sarah Kanyike amyuka Loodi Meeya yategeezezza nti abantu obutawa musolo bubadde bunafu bwa KCCA kubanga tesomesangako bantu lwaki balina okuwa omusolo.\nWabula ebimu ku byabadde biteesebwako, abamu ku bakansala tebakkiriziganyizza nabyo nga bagamba nti mwabaddemu okunyigiriza.\nKkansala Ismail Ddamba Kisuze yagambye nti baabadde bateseezezza okuyisa ekiteeso ky'ebipande ebitonotono okusasula 650,000/- buli mwaka ate ekinene ddala nga kisasula 2,500,000/- n’ategeeza nti zino ssente nnyingi ku bantu ssekinnoomu, amasomero n’amalwaliro.\nAte Mohammad Ssegiriinya ow'e Kyebando yagambye nti tayinza kuyisa biteeso ebyo kubanga okwo kulyamu bantu lukwe.\nEbirala bye bakkiriziganyizzaako kuliko okuteekawo akakiiko akanaasomesa abantu ku misolo, okukola ebintu ebirabwako ebiva mu musolo, okuteekawo akakiiko akakunga abantu okusasula omusolo, okwetegereza engeri obutale bw'obwannanyini gye buddukanyzibwamu, okukoma ku bawooza omusolo mu bukambwe n'okukubiriza abakulembeze okukolagana.\nPoliisi eyodde akabinja k'oku Arua paaka\nEngeri ebitabo bya Kato Lubwama gye byakubiddwaamu ebituli


Ekyabalamuzi 12 | Bayibuli ey'Oku Mukutu Gwaffe Ogwa Intaneeti | New World Translation\nOlubereberye Okuva Eby’Abaleevi Okubala Ekyamateeka Yoswa Ekyabalamuzi Luusi 1 Samwiri 2 Samwiri 1 Bassekabaka 2 Bassekabaka 1 Ebyomumirembe Ekisooka 2 Ebyomumirembe Eky’Okubiri Ezera Nekkemiya Eseza Yobu Zabbuli Engero Omubuulizi Oluyimba lwa Sulemaani Isaaya Yeremiya Okukungubaga Ezeekyeri Danyeri Koseya Yoweeri Amosi Obadiya Yona Mikka Nakkumu Kaabakuuku Zeffaniya Kaggayi Zekkaliya Malaki Matayo Makko Lukka Yokaana Ebikolwa Abaruumi 1 Abakkolinso 2 Abakkolinso Abaggalatiya Abeefeso Abafiripi Abakkolosaayi 1 Abassessalonika 2 Abassessalonika 1 Timoseewo 2 Timoseewo Tito Firemooni Abebbulaniya Yakobo 1 Peetero 2 Peetero 1 Yokaana 2 Yokaana 3 Yokaana Yuda Okubikkulirwa 1 2 3 4 5 6 7 8 9 10 11 12 13 14 15 16 17 18 19 20 21\nOkulwanyisa Abeefulayimu (1-7)\nOkwogera nti “Shibbolesi” (6)\nOmulamuzi Ibuzaani, Eroni, ne Abudoni (8-15)\n12 Awo abasajja ba Efulayimu ne bayitibwa ne basomoka ne bagenda mu Zafoni* ne bagamba Yefusa nti: “Lwaki tewatuyita kugenda naawe bwe wasomoka okulwanyisa Abaamoni?+ Ennyumba yo tugenda kugyokya omuliro nga mwoli.” 2 Naye Yefusa n’abagamba nti: “Nze n’abantu bange twali ku mbiranye n’Abaamoni. Nnabayita munnyambe naye ne mutannunula mu mukono gwabwe. 3 Bwe nnalaba nga temuyinza kundokola ne nsalawo okussa obulamu bwange mu kabi,* ne ŋŋenda okulwana n’Abaamoni+ era Yakuwa n’abawaayo gye ndi. Kale lwaki muzze okunnwanyisa leero?” 4 Awo Yefusa n’akuŋŋaanya abasajja b’omu Gireyaadi+ bonna ne balwana ne Efulayimu. Abasajja b’omu Gireyaadi ne bawangula Abeefulayimu abaali bagambye nti: “Mmwe Abagireyaadi abali mu Efulayimu ne mu Manase, muli mmomboze ezaava mu Efulayimu.” 5 Abagireyaadi ne beesooka Abeefulayimu ku misomoko gya Yoludaani+ ne bagiwamba. Awo abasajja ba Efulayimu abaali bagezaako okudduka bwe baagambanga nti, “Ka nsomoke”; ng’abasajja ba Gireyaadi babuuza buli omu ku bo nti, “Oli Mwefulayimu?” Bwe yaddangamu nti, “Nedda!” 6 nga bamugamba nti, “Gamba nti, Shibbolesi,” ng’agamba nti, “Sibbolesi,” kubanga yali tayinza kukyatula bulungi. Awo nga bamukwata nga bamuttira ku misomoko gya Yoludaani. Mu kiseera ekyo abantu 42,000 okuva mu Efulayimu be baafa. 7 Yefusa n’alamula Isirayiri okumala emyaka mukaaga, oluvannyuma Yefusa Omugireyaadi n’afa, n’aziikibwa mu kibuga kye mu Gireyaadi. 8 Bwe yavaawo, Ibuzaani ow’omu Besirekemu n’atandika okulamula Isirayiri.+ 9 Yalina abaana ab’obulenzi 30 n’ab’obuwala 30. Yafumbiza bawala be mu bika ebirala, era n’awasiza batabani be abawala 30. Yalamula Isirayiri okumala emyaka musanvu. 10 Awo Ibuzaani n’afa, ne bamuziika mu Besirekemu. 11 Bwe yavaawo, Eroni Omuzebbulooni n’atandika okulamula Isirayiri. Yalamula Isirayiri okumala emyaka kkumi. 12 Awo Eroni Omuzebbulooni n’afa, n’aziikibwa mu Ayalooni mu nsi ya Zebbulooni. 13 Bwe yavaawo, Abudoni mutabani wa Kireri Omupirasoni n’atandika okulamula Isirayiri. 14 Yalina abaana ab’obulenzi 40 n’abazzukulu ab’obulenzi 30 abaatambuliranga ku ndogoyi 70. Yalamula Isirayiri okumala emyaka munaana. 15 Awo Abudoni mutabani wa Kireri Omupirasoni n’afa, n’aziikibwa mu Pirasoni mu nsi ya Efulayimu ku lusozi lw’Abamaleki.+\n^ Era kiyinza okuvvuunulwa, “ne basomoka ne bagenda ku ludda olw’ebukiikakkono.”\n^ Oba, “ne nsalawo okussa obulamu bwange mu mikono gyange.”


OBUTAKKAANYA mu babaka ba Buganda bweyongedde nga buva ku kibiina kya NRM okussaawo akabondo ak’enjawulo akagenda okukola ku nsonga z’ekibiina. Bino biddiridde ababaka ab’ekibiina kya NRM okusinziira mu lusirika lwabwe e Kyankwanzi ne basalawo okulonda akabondo ak’enjawulo nga kakulirwa omubaka James Kakooza nga bagamba nti akaliwo keefugiddwa ababaka b’oludda oluvuganya Gavumenti, NRM n’etekiikirirwa bulungi.\nEmbeera eno yawalirizza Muyanja Senyonga (Mukono South) era ssentebe w’akabondo k’ababaka abava mu Buganda bonna okuva mu lusirika ku Mmande nga terunnaggwa. Obutakkaanya bwabaluseewo ku Ssande oluvannyuma lw’ababaka abaabadde mu lusirika okusalawo okwerondamu obukulembeze bwa ‘NRM Buganda Caucus’ obukulemberwa James Kakooza (Kabula) nga ssentebe.\nOluvannyuma lw’okulonda ababaka naddala abataagenze Kyankwanzi baatandise okuteeka obubaka ku mukutu gwa WhatsApp ogubagatta nga banenya bannaabwe kye baabadde bakoze kye baayogeddeko ng’ekigendereddwamu okunafuya akabondo akabagatta bonna.\nEmbeera y’okuvumirira ekyakoleddwa bwe yeeyongedde, omubaka Godfrey Kiwanda (Mityana North) era eyaliko ssentebe wa Buganda Caucus yawaliriziddwa okutandika okuggya ababaka abamu ku mukutu guno.\nKiwanda y’abadde addukanya omukutu omukadde ogwakabondo ka Buganda. Ekikolwa ky’okugoba abamu ku mukutu, kyavumiriddwa n’abamu ku babaka ba NRM, era Kiwanda n’abaanukuza bukambwe n’abagoba ku mukutu.\nOmukutu gwa Buganda Caucus gulaga nti ababaka abasukka mu 30 baagobeddwa okwabadde; Luttamaguzi Semakula (Nakaseke South), Haruna Kasolo (Kyotera), Lydia Mirembe (mukazi/Butambala), Francis Zaake (Mityana Munisipaali), Joseph Sewungu (Kalungu West) n’abalala. Ssentebe wa ‘Buganda Caucus’ Muyanja Senyonga bwe yalabye ng’omukutu gugobeddwaako ababaka abawera yawaliriziddwa okutandikawo omukutu omulala ogwa Whats App kwe yatadde ababaka bonna omuli n’abaabadde bagobeddwa. Okumanya ng’obutakkaanya bweyongedde waliwo n’ababaka abamu abaatuuse okusaba baleme kuddamu kusalibwako 50,000/- ezigenda mu kabondo ka Buganda Caucus buli mwezi. Akabondo ka Buganda Caucus kalimu ababaka 105 bonna awamu ng’abaalondebwa ku tiketi ya NRM baliko 75.\nABAAGIKWATAKO TWAYAGADDE KWETEREEZA- SIMEO NSUBUGA Omubaka wa Kassanda South, Simeo Nsubuga era eyalondeddwa nga munnamawulire wa ‘NRM Buganda Caucus’ ate nga ye munnamawulire wa ‘Buganda Caucus’ ayogedde ekyabateesezzaawo akabondo akalala.\nYagambye nti ababaka ba Buganda beetemamu oluvannyuma lw’okulonda kwe baalina mu December wa 2017 mwe baggyirawo ekkomo ku myaka gya Pulezidenti. N’agamba nti beesanga nga ku babaka 27 aba NRM abaagaana okuggya ekkomo ku myaka, 12 bava mu Buganda.\nEmbeera eno yabafiiriza ebintu bingi ng’okubeera nga tebasisinkanangako Pulezidenti era nga ye ssentebe wa NRM wadde ng’azze asisinkana obubondo obulala. Mu kiseera ng’ekibiina kikulemberwa abakulembeze abatakwatagana na bigendererwa bya NRM ng’ekyokuwagira pulezidenti Museveni okwesimbawo mu 2021 nga tavuganyiziddwa kyabadde kyetaagisa okulonda obukulembeze obutaamuwe buzibu.\nNsubuga yagambye nti ekitundu kya Buganda abavuganya we basinze okusimba amakanda, ng’aba NRM ekizibu kino kibakakatako okukinogera eddagala ng’abakkiririza mu langi ya kyenvu. “Kyokka ffenna tukyakkiriza nti Muyanja Ssenyonga y’atukulembera mu nsonga ezitugatta nga Buganda, naye bwe kituuka ku bya NRM tulinda Kakooza n’aduumira,” Simeo Nsubuga bwe yagambye.\nHAJJI MUYANJA MBABAALI Eyalondeddwa ku kifo ky’obuwanika bwa ‘NRM Buganda Caucus’ yagambye nti akabondo kaabwe kali wansi w’akabagatta akalulemberwa Muyanja Ssenyonga.\nYagambye nti bajja kusigala nga batuula mu kabondo ka Buganda, kyokka nga balina akaabwe nga aba NRM.\nPETER SEMATIMBA (Busiro South); Ekyakoleddwa kyabadde kibalo kya babaka ba NRM okusobola okutumbula ekibiina kyaffe era lye limu ku kkubo lye tugenda okukozesa okusakira Buganda twongere okwekulaakulanya. Ekikolwa eky’okuggya ababaka abamu ku mukutu gwa WhatsApp yakivumiridde n’agamba nti wadde nga bali mu bibiina byanjawulo, kyokka akkiriza nti bonna baweereza Ssaabasajja.\nJAMES KAKOOZA (Kabula)Eyalondeddwa ku bwa ssentebe bwa NRM Buganda Caucus yagambye nti ajja kutuuza olukiiko lwa bannamawulire alambulule kye baagenderedde.\nABAWAKANYA BAWERA Florence Namayanja (Bukoto East) era omuwandiisi wa Buganda Caucus yagambye nti, babadde batambudde bulungi ng’ababaka abava mu Buganda nga bonna bali bumu wadde baawukanya amawanga n’eddiini.\nEkyakoleddwa yakiyise kwawula mu basajja n’abazaana ba Kabaka. Joseph Gonzaga Ssewungu (Kalungu West); “Ababaka ba NRM basazeewo okulya mu Buganda olukwe basobole okutuukiriza ebigendererwa bya Museveni.\nBuganda Caucus teyawula ndowooza za byabufuzi wadde amawanga kuba eriwo kulwanirira Kabaka ne Buganda era okuggyawo Muyanja Ssenyonga olw’okuba teyawagira kyakuggya kkomo ku myaka gya pulezidenti kiraga nti omulamwa baaguvaako,”Sewungu bwe yagambye.\nMoses Kasibante (Lubaga South) yavumiridde ekyakoleddwa n’agamba nti kigendereddwa kunafuya kabondo ka Buganda. “Bwe kutaba kunafuya batubuulire abakulembeze b’ababaka ba NRM mu Ankole oba Teso? Bakimanyi bulungi nti Buganda Caucus obuweereza bwayo buli Mmengo kyokka tetutudde okutuusa nga tukangavvudde abaabikoze,” Kasibante bwe yagambye.\nLuttamaguzi Ssemakula (Nakaseke South) yategeezezza nti, yabadde asuubira nti e Kyankwanzi bateesa bintu ebikwata ku ggwanga lyonna, kyokka kyamwewuunyisizza okulaba nga batandise kulondesa babaka ba Buganda. Yaweze nga bw’ajja okusigala ng’amanyi Senyonga ng’omukulembeze waabwe, wadde nga waliwo abagezaako okumusindiikiriza olw’okwenoonyeza ebifo ne ssente okuva ewa Pulezidenti.\nGaffa Mbwatekamwa (Kasambya) ekyakoleddwa yakuyise kunyooma Ssemateeka afuga ababaka ba Buganda bonna kubanga kino kiraga nti mutandise okulabikamu abaana n’ebyana. Mmengo esaana okwewala okukolagana n’abalondeddwa kuba bagenda kuleetawo akavuyo. n’okubuzaabuza abantu.\nMMENGO EKYETEGEREZA ENSONGA Noah Kiyimba, omwogezi w’Obwakabaka bwa Buganda yagambye nti; eby’obubondo byombi twabiwulidde nga Mmengo kubanga bonna bantu ba Ssaabasajja. Ensonga eno tukyagyetegereza era tujja kukyogerako ng’olukiiko olufuzi era oluvannyuma tuveeyo n’okuluhhamya okwenjawulo.


Bukedde Online - Pangoka Sayo - Angello atabukidde Bebi Yanka\nPangoka Sayo - Angello atabukidde Bebi Yanka\nBukedde Ttivvi ebeewo entadde ku maapu\nBobi Wine ekimuli kya Barbie akinoze mu luggya...\nAdded 11th February 2010\nOmanyi mwanamuwala Bebi Yanka aludde ngâ€™aperereza muganzi wa mukwano gwe amwagale naye nga bigaanyi, akoze kyonna kyâ€™asobola wabula Angello ne yeerema nga nâ€™olwasembyeyo yamuteeredde eddagala mu caayi musajja wattu Angello okugenda okudda engulu ngâ€™ali mu kisenge kya Bebi Yanka.\nKatiÂ nnakyala ono Bebi Yanka teyakomye ku kino wabula mu kisenge eno gye yamutwala yamutega kamera nâ€™ekuba ebifaananyi byonna byâ€™ayagala ngâ€™ali ne Angello era kati bino byâ€™akozesa okutiisatiisa Angello.\nNnakyala ono yasoose kuweereza bifaananyi bino awaka wa Angello ekyâ€™omukisaÂ Angello yennyini ye yabikutte era yagenze okusumulula ebbaasa ngâ€™amaaso agakuba ku bifaananyi ngâ€™anywegera Bebe Yanka era okuva wano yasibidde wa nnakyala ono kumwambalira.\nWano Bebi Yanka we yamutegeerezza nti akole byonna byâ€™amusaba ngâ€™okugenda awutu oba si kyekyo ebifaananyi abitwala wa Yiina. Angello yakkirizza nnakyala bye yamugambye naye nga mu mutima akimanyi nti abikola kutaasa mukwano gwe ne Yiina kuba buli gye babeera kyeraga lwatu nti ebirowoozo bye biri wa Yiina.\nAngello musajja wattu bimusobedde takyayala anti buli lwâ€™atuuka awaka abeera yeebwalabwala nga muli omutima gumulumiriza ebyo byâ€™aba akoze ne Bebi Yanka. Yalabye kino kimuyitiriddeko kwe kutabukira Bebi Yanka nâ€™amubuuza lwaki tamuvaako engeri gyâ€™akoze byonna ye (Bebi Yanka) byâ€™ayagala naye mwana muwala alemeddeko.\nBino biri mu firimu ya Pangako Sayo (The Promise) eragibwa ku Bukedde Ttivvi buli lunaku ku ssaawa 2:30 ezâ€™ekiro.


Updated: 2 hours 23 min ago Kabaka asasudde ebbanja ly'obukadde 27 ezaatwazizza Nnaalinnya Namikka e Luzira: Ayimbuddwa\nFri, 05/19/2017 - 18:41\nEggulo ku Lwokuna, Omumbejja Namikka yasuze Luzira oluvannyuma lw’okukwatibwa n’atwalibwa mu kkooti nga bamuvunaana okulemwa okusasula ensimbi ze yaggya ku bantu be yaguza ettaka ery’empewo. Bawannyondo...\nBig Eye atabukidde Don Zella ng’ayagala amuwe mutabani we Britton Mayanja ow’emyaka ena (4) Kyokka Don Zella n'amuddiza omuliro bw'akamutemye nti omwana gw’ayita owuwe wa musajja mulala. Kino kiddiridde...\nGavt' ekalambidde ku ky'okusalako amasimu leero\nEkiragiro kya gavumenti ekyateekeddwaako omukono wa Minisita w’ebyempuliziganya Frank Tumwebaze kyalambise bwe kiti: Essimu zonna ezitawandiisiddwa zisalwako ku ssaawa 6:00 ez’ekiro ky’Olwokutaano...\nBetway Powers ekansizza 5 okuttunka ne City Oilers mu nsero\nBya Fred Kisekka NGA kiraabu mu liigi y’eggwanga eya ‘Basketball’ zeesunga okutandika sizoni eno n'amaanyi, aba Betway Powers basabuukuludde abazannyi bataano bagiyambeko okutwala ekikopo. Abanjuddwa...\nNalufenya alina abasajja basatu, abasinga okwesigibwa mu kutulugunya era abasibe abamu bwe bawulira ku mannya gaabwe, basobola n’okutobya empale wakati mu kutya. Bino bizuuliddwa omubaka Muwanga Kivumbi...\nObukodyo obukozesebwa okutulugunya abasibe e Nalufeenya\nOBUKODYO BW’OKUTULUGUNYA OBUKOZESEBWA E NALUFENYA LIVERPOOL: Wano omusibe bamukwata omutwe ne bagunnyika mu mazzi enfunda nga 80 nga buli lwe bagunnyika, gumalamu eddakiika wakati w’essatu n’ettaano...\nKagina asabye Gavt. ku kuliyirira ettaka omuyisibwa enguudo\nOkugenda mu kakiiko awerekeddwaako William Matovu, avunaanyizibwa ku kufuna ettaka mu bitundu we bagenda okuyisa enguudo ne Titus Kamya akulira ebyamateeka mu UNRA. Kagina ategeezezza akakiiko nti ofiisi...\nKagina asabye Gavt. ku kuliyirira ettaka omuyita enguudo\nFri, 05/19/2017 - 12:40\nOkugenda mu kakiiko yawerekeddwako William Matovu avunaanyizibwa ku kufuna ettaka mu bintundu webagenda okuyisa enguudo ne Titus Kamya akulira ebyamateeka mu UNRA. Kagina ategeezezza akakiiko nti ofiisi...\nTrump assiddwaako akakiiko akakulemberwa munnamateeka kafulu mu kuffeffetta ebyama Robert Swan Mueller III, eyaweereddwa obuvunaanyizibwa okunoonyereza ku nkolagana y’enkambi ya Trump ne Russia mu biseera...\nGAVUMENTI ekoze endagaano n’amawanga ga Buwarabu agawerako enaasobozesa Bannayuganda okugendayo okukuba ekyeyo mu mbeera eyeyagaza. Kino kidiridde gavumenti okuyimirizakoa abakozi naddala abawala abakola...\nEbyokwerinda binywezeddwa mu kwanjula omukulu w'ekika kya Nakinsige ewa Kabaka: Abadde awakanyizibwa ekiwayi ekirala\nShe Cranes yatandise okutendekebwa ku Lwokubiri mu kisaawe e Namboole nga beetegekera empaka za African Netball Championship ezigenda okuzannyibwa wakati wa June 24 ne 30 mu kisaawe ky’omunda ekya MTN...\nAbazungu bajjanjabye abazannyi abaafuna obuvune ku bwereere\nAbazannyi abasoba mu 70 be baakakaberwa obuvune mu nnaku ssatu. Baatandise ku Mmande okwebejja abazannyi okuva mu mizannyo egitali gimu okuli; Rugby, omupiira, netball, basketball n’okudduka nga be...\nOkukuba ekyeyo e Buwarabu: Teri kuddamu kusasuza bagendayo ssente\nBYA MARY NAMBWAYO Bino byayogeddwa omuwandiisi w’enkalakkalira mu Minisitule y'abakozi n’ekikula ky’abantu, Pius Bigirimana mu lukung'aana lwa bannamawulire ku Media Centre mu Kampala. Bigirimana...\nOMUKOLO gw’okujjukira emyezi ebiri bukya Andrew Felix Kaweesi attibwa, gwabaddeko okwogerera poliisi ebisongovu ku ngeri gy’ekuttemu okunoonyereza. Abamu ku bakulembeze e Lwengo n’abooluganda lwa Kaweesi...\n‘‘KAMBITE, kambite mukwano ebya laavu mbikooye, Kambite kambite mukwano ebya laavu bintamye, Oh... ndifuna omulala, gyali owange eyantonderwa, Omutima gwange gumenyese omusajja gwe mbadde njagala byonkoze...\n‘State House’ ekozesa amazzi ga bukadde 6 buli lunaku!\nKino ababaka abatuula ku kakiiko aka bajeti akakulirwa Amos Lugoloobi (Ntenjeru - North) baakitegedde Lwakusatu nga basisinkanye Minisita w’Ensonga Ezobwapulezidenti Esther Mbayo Mbalakubuza bwe yabadde...\nMu 2016, nafuna omukyala ne mmwagala n’obulamu bwange bwonna kubanga yali wampisa, yasoma, muyiiya okwo kw’ossa obulungi bwe wamma nga toyinza kumubuusa maaso. Bwe yanzikiriza, twasalawo tukole amaka...\nOmuwala yaganza mukulu wange ne mmwesonyiwa\nMu 2000 nasisinkana omuwala gwe nnayagala okuzaama. Mu kiseera ekyo twali tubeera Lukenke Mukibinge e Masaka. Twamala ekiseera nga tuli mu mukwano, era lumu ne tukkiriziganya tuigendeko e Nabugabo ku...\nMukyala wange tayagala kumunenya\nAndrew Kiwanuka e Kiwololo Lwajje. Waliyo abantu nga tebaagala kubanenya era ng’okumunenya alaba ng’amuyombesa oba amuvuma. Embeera eno abasajja era n’abakyala bagirina. Abantu abasinga balowooza nti...


Bukedde Online - Ssenga ngende ebweru?\nSsenga ngende ebweru?\nBba wa mulamu wange anneesibyeko , nkole...\nSsenga njagala kugenda kukola bweru naye omwami wange mwenzi nnyo ate talina ky’annyamba. Nze nkola buli kimu awaka. Nze ndabirira abaana.\nMu kiseera kino bali mu kisulo era bwe bawummula bagenda wa maama era gye nsuubiria okubaleka. Naye omwami ono yafunye omukyala mulala.\nAbalala bangamba nti sigenda kubanga agenda kufuna abakyala abalala ate abamu bahhamba nti ngende nkole kubanga hhenda kulera mwana wa muganda wange okumala omwaka mulamba. Muganda wange agenda kusomesa abaana era ssente z’emyaka ebiri yamaze ozimpa ate yangulidde ne puloti eri mu mannya gange.\nAgenda kuzimba okutuuka ku kusereka era yatandise. Ssenga ngende. Okusookera ddala oba oli kuno oba toliiwo omusajja ono tekimugaana kufuna mukyala mulala. Omwenzi asigala nga mwezi era teri kimugaana kukulekawo n’ayenda.\nEkirala mwana wange mugandawo ng’akoze ekintu ekitali kya bulijjo, kubanga mugandawo okugula poloti n’azimba ennyumba ate n’abaana n’abawa fiizi aba akoze bulungi kubanga abantu bangi bakozesa abantu naye nga tebabasasula.\nKati eby’okubeera kuno ate ng’endagaano ne mugandawo agitandise nze ndaba ng’ onooba okoze bubi.\nKyakoze kimala bulungi era kansuubire nti naawe onoosobola okudda nga wayiseewo omwaka gumu osobole okubeera n’abaana bo.\nNaaye okusigala wano ng’okuuma obufumbo ate nga tosobola kugaana mwami wo kwenda ate nga n’omwami talabirira baana mwana wange ndaba nga si kya magezi.\nKubanga ndaba nga tolina bufumbo kubanga omusajja atalabirira baana ate nga n’obwenzi mwenzi kizibu okumugumiikiriza.


Bukedde Online - Abaana abafa mu nkambi ye Sango Bay beeyongedde\nAbaana abafa mu nkambi ye Sango Bay beeyongedde\nAcanga abasajja n'ababba mukwate\nOmukungu akubirizza bannamawulire ku misomo\nAdded 26th November 2013\nEMBEERA ey’ebyobulamu, ebyendya, ensula n’obudde mu nkambi y’e Sangobay mu ggombolola y’e Kakuuto e Rakai awakuumirwa abantu 5,000 abaagobwa e Tanzania ne babudamizibwaayo yeerariikiriza olw’omuwendo gw’abaana abafa ogweyongedde nga kati bataano beebakafa!\nKino kireeseewo okweraliikirira naddala mu bakyala abali mu nkambi abeeyongera okuzaala nga kati abakaazaalira mu nkambi eno bukya baleetebwaayo omwezi oguwedde baweze musanvu ate nga 98 be bali embuto enkulu.\nSsentebe w’abantu bano abali mu nkambi eno Joseph Tulyakira agamba nti ekisinze okuvaako abaana okufa kwe kubulwa obujjanjabi naddala obw’obulwadde bw’omusujja, endya embi nga n’abamu kivudde ku njala n’okubulwa amazzi mu mubiri era nga balina okutya nti naddala abo abazaliddwa mu nkambi bakyeyongera okufa singa tewabaawo ky’amaanyi kikolebwa ku mbeera eno.\nYadde abantu bano bangi nnyo kyokka wakyaliwo okusomoozesebwa nti bakyalina abasawo babiri bokka ababakolako nga weetaagisaayo abasawo abalala. Ababiri, bokka abaliwo bakola nnyo ng’ate emisinde abantu bano kwe balwalira gya waggulu nnyo naddala abaana abato n’abakyala.\n‘’Eddagala ttono nnyo ng’ate endya mbi kati, wano tulya kawunga kokka akatuweebwa Gavumenti ya Uganda ng’ate emmere ng’eno tekola bulungi naddala mu baana ekireseewo abaana okutandika okulwala olwendya embi ne kivaamu kuggwaamu mazzi mu mubiri.\nAbalwadde bateekebwaako ccupa z’amazzi era abamu bafudde,’’ Joseph Tulyakira bwe yagasseeko.\nAbaana abaakafa kuliko Yusufu Tulyakira (2), Revina Kyomugisha (myezi musanvu), Deusi Baala (10) n’omulala eyali yaakazaalibwa kw’ossa Betesi Katusiime ng’ono yafudde nga November 21 era n’aziikibwa mu limbo e Kakuuto nga n’abalala we bababadde baziikibwa.\nOmukiise mu lukiiko e Mmengo Owek.Maria Babirye Kabanda era ngayaakulira essomero lya Bressed Sacrement e Kamaanya mu Masaka yatuseeko mu nkambi eno nettu ely’ebikozesebwa naddala eri abaana abawere nebannakawere ebiri mu bukadde buna byeyabaggulidde kwossa ebirala omwabadde engoye n’enatto byeyakungaanyiza okuva mu baana awamu naabasomesa ku ssomero era naabigabira ababadde bakazaala.\n‘’Natuuseeko mu woofiisi ya Ssaabaminisita nemutegeeza ku mbeera eno era yansuubiza mu bbanga lya nnaku nga satu zokka agenda kuweereza abasawo kwossa ebikozesebwa mu bwangu okwongera okuddukirira abantu bano kuba ekituufu kiri nti embeera gyebalimu mbi nnyo naddala eri ku baana naabakyaala ‘’Maria Babirye Kabanda bweyagaseeko.\nYabatonedde n’emipiira eri abaana naabavubuka okugikozesa okusamba mu biseera byaabwe eby’eddembe naayoongera okukowoola ebitongole ebirala okwongera okuvaayo okudduukirira abantu bano kuba embeera gyebalimu mbi nnyo.\nNaffe abali ku nnyanja empuuta etuleme okulya!


Omutaka w'ekika ky'Engo ayogedde ekyamutwa...\nBino yabyogedde bwe yabadde akyadde mu Kisaakaate eky'omulundi ogwa 13 nga kitegekeddwa ku ssomero lya St. Joseph of Nazareth e Kavule - Katende mu ssaza ly'e Mawokota ku Mmande.\n"Kikulu Ekisaakaate okubunyisibwa mu masomero kubanga kino ekibeerawo mu January buli mwaka, tubeera nabo ekiseera kitono. Kino kyakuyamba okugunjulira eggwanga abatuuze abeegombesa era ab'obuvunaanyizibwa", Nnaabagereka bwe yategeezezza.\nOmwaka oguwedde enkola y'Ekisaakaate yatongozebwa mu masomero g'ekibuga Kampala nga bwe kinaamala okunnyikira kirowoozebwa kigenda kutwalibwa ne mu masomero ag'ebitundu ebirala.\nNnaabagereka yayongedde n'asaba abazadde okulondoola abaana baabwe okulaba nga bateeka mu nkola ebyo ebibasomeseddwa nga yalagiddwa ebintu eby'enjawulo abaana bye bakola okuli okubumba, okuluka, okweyonja n'ebirala.\nAbalala battunse mu mizannyo okuli omweso n'emirala. "Omweso gwe gumu ku mizannyo emizaaliranwa egireeteddwa mu Kisaakaate.\nOmuzannyo guno gulina okwagazisa abaana okubala, obutetenkanya n'ebirala kyokka n'emizannyo emirala weegiri," Adrian Mukiibi akulira emirimu mu Nnaabagereka Development Foundation bwe yategeezezza. Ekisaakaate kino kikomekkerezebwa nga January 19, 2019.\nAbaana 600 be beetabye mu Kisaakaate kya Nnaabagereka\nEkisakaate kya Maama Nabagereka kitandise ku Janan ss e kalule\nObwakabaka bulwanyise okukuba zzaala mu bavubuka - Nakibinge


Bukedde Online - Ekikwekweto ku babba mmotoka kiyodde omugagga\nEkikwekweto ku babba mmotoka kiyodde omugagga\nMuyige okufuga obusungu\nAbajingirira 'Agataliiko Nfuufu' babakutte\nEKITONGOLE kya poliisi ekya VCIOPU ekirwanyisa obubbi n’ettemu mu Kampala n’emiriraano kikoze ekikwekweto ku bubbi bwa mmotoka mwe kiyooledde omugagga Godfrey Ssengendo\nEKITONGOLE kya poliisi ekya VCIOPU ekirwanyisa obubbi n’ettemu mu Kampala n’emiriraano kikoze ekikwekweto ku bubbi bwa mmotoka mwe kiyooledde omugagga Godfrey Ssengendo annyonnyole ku mmotoka omusanvu ezaasangiddwa mu kikomera kye.\nMmotoka zino ez’ebika eby’enjawulo okuli IPsum, Prado, Spacio, Toyota, n’endala, zaasangiddwa mu kikomera kya Ssengendo ekisangibwa e Kyengera mu Nabaziza Zooni mu kiro ekyakeesezza Olwokuna.\nOkukwatibwa kw’omugagga ono kwaddiridde Dr. Zeverio Ssamula eyabbiddwaako emmotoka, kyokka babbulooka ne b\namukubira essimu nga bamutegeeza nga bwe balina mmotoka ezitundibwa ku bbeeyi eya layisi.\nAbalala abaakwatiddwa nga bali ku mpingu.\nBabbulooka bano baakwataganye ne Ssamula ne boolekera Kyengera mmotoka we zaabadde. Omuguzi ono bwe yazirabye kwe kugenda n’atemya ku poliisi eyayungudde abaserikale baayo ne bazinda ekikomera ne bayoola buli eyabaddewo.\nMu kuzinda ekifo, waasangiddwawo abavubuka basatu abaakwatiddwa era poliisi yagenze n’ekwata ne babbulooka bataano okuva mu Ndeeba abaabadde banoonyeza mmotoka zino akatale. Oluvannyuma poliisi yakimye nnyinizo, Ssengendo gwe yaggye e Mpigi naye n’emugattako.\nSsengendo musajja nneekolera gyange nga mutuuze w’e Kyengera kyokka ne Mpigi gye yaggyiddwa alinayo amaka. E Mpigi alinayo ekifo mw’asomeseza abantu eby’obuwangwa n’okubajjanjaba mu ngeri y’ekinnansi.\nIsma Mugerwa omutunzi w’emmotoka mu Ndeeba ng’ali ku mpingu.\nWabula mu kunnyonnyola kwe, Ssengendo agamba nti mmotoka zino zonna zize era abadde azikozesa mulimu gwa sipensulo. Kyokka gye buvuddeko yafuna looni okuva mu bbanka emu n’emulema okusasula kye yavudde asalawo atunde mmotoka ze zino.\nEzimu ku mmotoka ezaasangiddwa mu kikomera kya Ssengendo.\nYatumizza kaadi zaazo n’azikwasa poliisi okukakasa obwannannyini kyokka poliisi yagenze okuzeetegereza ng’ezimu tezirina TIN nnamba nga bwe kiteekeddwa okubeera ku buli kaadi ya mmotoka. Oluvannyuma Ssngendo yatwaliddwa ku CPS okwongera okunoonyereza ku mmotoka zino.\nOmwogezi wa poliisi mu Kampala n’emiriraano, Idd Ibin Ssenkumbi yategeezezza nti bagenda kutwala kaadi zino mu kitongole kya URA kizeetegereze era ekinaazuulwa kye kijja okubawa ekyokukola. Yayongeddeko nti ekyatwazizza Ssegendo ku CPS kumuggyako sitatimenti ku nsonga zino.\nDr. Ssamula agamba nti yaleeta makanika omu awaka okumukanikira mmotoka kyokka wayita ennaku nnya mmotoka ye eno n’ebbibwa. Oluvannyuma makanika ono yamukubira essimu ng’amutegeeza nga bw’alina abantu baamanyi abalina mmotoka ezalayisi kwekuzimutwalako era bwebatuuseeyo nga za Ssengendo.\nDr. Ssamula olunwe alusonga mu makanika nti alina ky’amanyi ku kubbibwa kwa mmotokaye nti era babbuloka bano balina engeri gyebaakolaganamu ne makanika gweyaleeta awaka nga ayagala poliisi ebanyweze.\nOmuzaana azaala Semakookiro Kabaka amututte mu Lubiri e Banda\nAli ku gwa kweyita muwooza n\nâ€˜Tulina taapu naye tezireeta mazziâ€™


Baabadde mu kakiiko ka Palamenti akassibwawo okunoonyereza ku kikabassanya abayizi mu masomero ga pulayimale n'amatendekero aga waggulu nga beewozaako oluvannyuma lw'okuyitibwa akulira akakiiko kano omubaka Robina Rwakoojo beennyonnyoleko.\n"Mukoze kinene okwonoonera abawala ebiseera eby'omu maaso nga mubakabassanya abamu ne bafuna embuto ne batamalaako ng'abamu mubasuubiza okubawa obubonero ekintu ekikyamu", Rwakoojo eyabadde omunyikaavu bwe yategeezezza abassomesa bano.\nMu kwanukulu Dennis Kamunyu ssentebe w'ekibiina ekigatta abasomesa b'e Makerere ekya 'Makerere University Academic Association' yagambye nti kituufu waliwo abasomesa abakabassanya abayizi kyokka ate n'abasomesa beemulugunya olw'ennyambala y'abayizi eya kookonyo ereetera abamu okuva mu mbeera.\n"Twafunako lipoota okuva mu basomesa bannaffe nga baliko bannaabwe be baawawaabira olw'okukabassanya abawala naye ate waliwo n'abatuleetera abayizi bennyini nga bakema abasomesa", Kamunyu bwe yategeezezza akakiiko.\n"Nkakasa muli bazadde, munyumirwa mutya okutunuulira ebisambi by'abaana bano mu kifo ky'okubakomako", Rwakoojo bwe yategeezezza.\nBaagamba nti ettendekero nga lyo terinnabaga tteeka lyonna ku nnyambala y'abayizi era bangi bava awaka mu nkunamyo.\nOmu ku basomesa abakyala eyabadde ku ttiimu eno Janet Kasule Nabalika yakakasizza ng'abamu ku basomesa abanafu b'emitima abatendewalirwa olw'ennyambala y'abayizi ate abalina emitima emigumu ne baguma.\nAbabaka era beemulugunyizza olw'omuwendo gw'abayizi abatamaliriza misomo mu ttendekero lya Makerere olw'abasomesa okubasuula olw'okugaana okwegatta nabo.\nAyokezza muwala we lwa butayoza bintu


Bukedde Online - Abavubi basabye gavumenti ssente beetandikirewo amakolero g’ebyennyanja\nAbavubi basabye gavumenti ssente beetandikirewo amakolero g’ebyennyanja\nAbalimi b'emicungwa bakaaba lwa kirwadde...\nAbavubi mu disitulikiti y’e Buvuma basabye gavumenti okubadduukirira n’ensimbi ezinaabasobozesa okwetandikirawo amakolero g’ebyennyanja agaabwe basobole n’okubyetundira ebweru w'eggwanga.\nBano baasinzidde mu lukiiko lw’abavubi olwabadde lwetabiddwaamu omukiise w’e Buvuma mu Palamenti, Robert Ndugwa Migadde, omubaka wa Pulezienti owa disitulikiti eno Agnes Nabirye, n’ab’ebyokwerinda abaateekebwayo okulwanyisa envuba embi nga lwategekeddwa ku Mukono Resort Hotel, okusala amagezi ku bwe bayinza okumalawo obutakkaanya obw’abaviiriddeko okussa wansi ebikola.\nBano okwekandagga obutaddamu kukola, kyaddiridde oluvannyuma lw’ebbeeyi y’ebyennyanja okukka okuva ku 15,000/- buli kkiro n’edda ku 5,000/- nga bagamba nti, babeera tebafunamu okusinziira ku nsimbi ze bakozesa okuvuba ebyennyanja ate nga nabo balina okwerabirira nga kw’ogasse ne famire zaabwe.\nBaategeezezza nga kati bwe beetaaga okwekwatira mu nsonga y’okusunsula ebyennyanja n’okubyetundira, oluvannyuma lw’okukizuula nti ab’amakolero ababibagulako, babadondola kyokka bbo ne bafunamu ensimbi eziwera nga tebatunuulidde na mbeera gye bayitamu okuva ku musolo gwe basasula ogwongezebwa buli kaseera,nga ne bye bakozesa okubikwata biri ku buseere.\n“Tusaba omukulembeze w’eggwanga atunule mu kusaba kwaffe kubanga twakizuula nti ab’amakolero baliwo kutufunamu bufunyi nsimbi bbo bagaggawale nga ffe eno twavuwala.\nTwetaaga wateekebwewo n’akakiiko akalondoola bannamakolero abatugulako ebyennyanja banoonyerezebweko ku muwendo gw’ensimbi gwe batunda ebyennyanja ebweru w’amawanga ag’enjawulo ate era wabeewo n’omuwendo gwa ssente ogw’ekkomo ogwa 10,000/- kwe tulina okutandikira okubitunda sso si 5,000/- nga bwe guli kati,” abavubi bwe baategeezezza.\nBano era baatabukidde minisita avunaanyizibwa ku nsonga z’ebyobulimi n’obulunzi mu ggwanga, Vincent Ssempijja olw’obutafaayo kumanya kituufu ku nsonga zaabwe ezibaluma ng’abavubi, nga kw’ogasse n’okubasalira amagezi ku bwe bayinza okutebenkeza ebbeeyi y’ebyennyanja baddemu okuddukanya emirimu gyabwe.\n“Kya buswavu nti minisita avudde ku bye yatusuubiza, tamanyi na bigenda mu maaso ku nsonga zino. Ekisinga okutuluma kwe kudda mu Palamenti n’ayogera by’atamanyi ng’ebbeeyi y’ebyennyanja bw’eri ku 10,000/- kyokka nga yakka ku 5,000/-, by’ayogera byonna byongera kutwonoonera mulimu gwaffe,” bwe baategeezezza.\nAbabaka okwabadde, Robert Migadde Nduggwa ne Egunyu Nantume baawagidde abavubi bano obutaddamu kukola mirimu gyabwe ne babasaba obutapondooka okutuusa nga gavumenti evuddeyo ku ky’okutereeza ebbeeyi y’ebyennyanja n’embeera gye bakoleramu.\nRobert Migadde Ndugwa, yabasuubizza okutuusa ensonga zaabwe eri minisita azivunaanyizibwako ne mu Palamenti ziteesebweko naddala ku ky’okukendeeza ku muwendo gw’ensimbi ogw’ebintu bye bakozesa okuvuba okuli obutimba, amaato n’ebirala nga bino bye bivuddeko okugula obutimba obwa layisi obubalemezza mu nvuba embi.


ADDUUMIDDE! Mayiga alabudde abantu ku ddagala lya Covid-19 ADDUUMIDDE! Mayiga alabudde abantu ku ddagala lya Covid-19\nADDUUMIDDE! Katikkiro Mayiga alabudde abantu ku ddagala lya Covid-19, abotodde ekyama\nKatikkiro Mayiga adduumidde ku ddagala lya Covid-19, mwesonyiwe ebigambo by’abantu.\nKatikkiro wa Buganda munnamateeka Charles Peter Mayiga akuutidde bannayuganda okujjumbira okugemwa Covid-19, okusinga okudda mu kulimbibwa abantu abali mu kutambuza ebyabwe.\nKatikkiro agamba nti waliwo abali mu kutambuza ebigambo, nti abazungu basindikidde Africa eddagala, erigenda okubatta nga berimbise mu kulwanyisa Covid-19.\nBw’abadde mu lukiiko lwa Buganda ku Bulange e Mmengo enkya ya leero, Mukuumaddamula Peter Mayiga agambye nti abazungu betaaga nnyo abadugavu wakati mu kutambuza emirimu gyabwe omuli okusima zzaabu.\nAbalabudde bannayuganda okuva ku bigambo by’abantu w’abula okujjumbira okwegema singa omukisa gubaawo.\nMungeri y’emu agambye nti, “Ssaabasajja Kabaka gyali alamula era nga mu kiseera kino ali Nairobi mu Kenya era yalambudde Nnamasole Margaret Siwoza abadde ajjanjibibwa mu ddwaliro e Nairobi wamu n’abantu abalala. Ssaabasajja Kabaka asubiirwa okudda mu Uganda mu bbanga ettono”.\nKatikkiro Mayiga alaga nti adduumidde asabye gavumenti ya Pulezidenti Yoweri Kaguta Museveni okusasula Obwakabaka obuwumbi 51 gavumenti bw eyali esuubiiza okusasulwa mu bajeti ya 2018 – 2019 ne 2019 – 2020 nga ku zino Buganda yafunako obuwumbi 13 bwokka. Asabye Gavumenti okusasula ssente zonna oba okuzaayo ebintu bya Buganda byonna.\nMungeri y’emu agambye nti abantu mu Buganda batyobodde nnyo ennono ku mikolo egy’okwanjulwa, “abantu ne bentinkuula mu ngeri eswaza ennyo. Obulenzi bu katumwa ne bwekola ebintuntu. Omuko ayanjuddwa nadda mu kwentinkuula olwo bakutende batya?, Mayiga avumiridde ebikolwa ebityoboola obuwangwa waokumansamansa ssente n’abalenzi abakyuusiza engoye ku buko tebyetaagisa.”.\nKu nsonga y’abantu abegumbulidde okusiiga abantu enziro, Mayiga agambye nti “waliwo ekibinja ky’abantu ekiri ku mitimbangano ekisasulwa okwonoona amannya g’abantu. Kati abantu nga bano bawoza nti buli kizimbe mu kibuga Kampala kyange naye baagala kutujja ku mulamwa naye tetugenda kuterebuka ku kyetuliko, kuzza Uganda ku ntikko. Abantu ne muddawo ne mubika Ssaabasajja Kabaka ne Kabaka yeenyini natuuka n’okyogerako! Kabaka abewuunya. Mwegendereze nnyo bamuloddo kaayi nkuuwe”.\nMu lukiiko lwa leero, avumiridde ebikolwa eby’okutyoboola eddembe ly’obuntu omuli abantu okuwambibwa n’okusibwa ebbanga nga tebatwaliddwa mu mbuga z’amateeka.


Omulabirizi Mutebi atwaliddwa Bungereza; banoonya kawumbi\nOmulabirizi Hannington Mutebi 59, atwaliddwa Bungereza okumujjanjaba mu ngeri ey'ekikugu oluvannyuma lw'okumuzuula ng'alina kkansa w'omu musaayi ayitibwa Leukemia. Agenda kukyusibwa obusomyo mu magumba (bone -marrow transplant) era obujjanjabi bwetaagisa akawumbi ka ssente kalamba (obukadde 1,000).\nYatuuse mu kibuga London ekya Bungereza ku Ssande ng'ali ne mukyala we Maama Milly Mutebi. Ensonda zaategeezezza nti eggulo ku makya baamututte mu bakugu mu ddwaaliro lya King's College Hospital okumukebera byonna ebyetaagisa (tests) balyoke batandike okumujjanjaba.\nRt. Rev. Mutebi, Omulabirizi omubeezi ow'Obulabirizi bwa Kampala yazuulibwa mu September omwaka oguwedde ng'alina kansa w'omu musaayi. Obulwadde bwazuulwa abakugu mu ddwaaliro lya Aga Khan Hospital e Nairobi kyokka Bukedde bwe yafulumya amawulire ago gaawakanyizibwa nti yali "wolokoso" (fake news).\nKyokka omwezi oguwedde Omulabirizi yeeyongedde okugonda. Nga December 20, 2018, yabadde waakubuulira ku mukolo gwa muganda we Kaddu eyajaguzza emyaka 25 mu bufumbo mu kusaba kw'okwebaza okwabadde e Wampewo-Gayaza, wabula yalemeddwa kubanga yabadde munafu n'asaba Ssaabadinkoni w'e Gayaza, Can. Silas Musoke y'aba abuulira.\nMutebi mwannyina wa Maama Geraldine Kauma mukyala w'omugenzi Omulabirizi Kauma. Bwe baasitudde okugenda e Bungereza baabadde balina kusookera mu kifo ekimu bongere okumukebera era nga baabadde babasabye pawundi 16,000 ezitandikirwako.\nWabula Maama Mutebi yaweerezza obubaka ng'agamba: Tutuuse bulungi leero ku Ssande ku ssaawa nga 7 ez'emisana. Tukyusizzaamu tetugenze mu kifo kiri gye baatusabye paundi 16,000. Tugenda mu King's College ku Mmande bamukebere. Abooluganda twagala okubeebaza okutusabira n'olw'obuwagizi bwonna bwe mutulaze, olw'okutwagala.\nTutuuse bulungi e London, omukono gwa Mukama gubadde naffe era gukyali wamu naffe. Twesiga Katonda kubanga okuva olubereberye abadde wamu naffe ye takyuka. Tukkiriza Katonda kubanga alina obuyinza, amaanyi era awonya. Naffe tusazeewo okumwesiga newankubadde nga twolekedde olusozi olulabika nga lunene naye tumanyi nti ye bw'alabika atuula ku nsozi ne zisaanuuka era n'aziseeteeza. Tubeebaza nnyo omukwano n'obuwagizi bwonna.\nNga twewombeese, tukkiriza nti Katonda abakozesezza bino n'amaanyi ge mutaddemu tegafudde busa. Mwebale kutambula naffe mu lugendo luno oluzibu, tutandikira ku King's College Hospital olwo abasawo kye banaatugamba okuzzaako kye tujja okukola.\nMukyala Mutebi obubaka yabuweerezza abaakakiiko akaateekeddwaawo okusonda ssente akawumbi kamu okufuna obujjanjabi. Sentebe w'akakiiko ye Robert Ssekidde eyakazibwako SEROMA ate mukazi we Margaret Ssekidde ye muwanika ng'amyukibwa Peninah Byarugaba.\nDr. Nandi Mutema ye muwabuzi ku by'obujjanjabi ate Ssentebe wa Kwagalana Godfrey Kirumira y'akulira okukunga abantubaweeyo ssente. Abalala abali ku kakiiko ye Emmanuel Katongole owa Quality Chemicals, Guster Lule Ntake, Vivian Igundura ne Jimmy Mugerwa. Bagguddewo akawunti abantu kwe basobola okuteeka obuyambi: eya ssente za Uganda eri mu mannya ga Mutebi Milly Kisaakye 9030000450544 mu Stanbic Bank ate eya doola Baclays Bank 6006099643.\nMobile money ku 0780758458 ne 0703847820 mu mannya ga Peninah Byarugaba. Olukiiko olwasoose okutuula baasonze 43, 500,000/- ez'obuliwo ate ensuubize obukadde 62. Ddoola baasoze 5,800 mu buliwo ate ensuubize ddoola 5,000. Paund za Bungereza baasonze 1,300 mu buliwo ne 500 ensuubize.\nKirumira yatandise dda okunoonya ssente. Omusuubuzi Ephrahim Ntaganda ye yasoose okumuwa 2,000,000/-.\nOMULABIRIZI MUTEBI Y'ANI lYazaalibwa mu 1960. Bazadde be, Daudi Nsubuga ne Christine Scofield Nalukenge (bagenzi) mu Kito Kasangati mu disitulikiti y'e Wakiso. lYasomera Kibanga, Wampeewo Primary School ne Old Kampala S.S.S. lYasoma ebyeddiini n'afuna satifikeeti mu Bishop Tucker Theological College e Mukono mu 1986\n. lYafuuka omwawule nga June 3, 1990, Omulabirizi Misayiri Kauma ye yakulemberamu omukolo ogwo. lYatumibwa okuweereza ku kkanisa y'e Bunamwaya. Eno gye yava n'alondebwa okubeera viika wa Lutikko e Namirembe, ekifo kye yabeeramu okutuuka mu 1995.\nlYafuna ddiguli mu byeddiini mu yunivasite ya Daystar University e Kenya. lYeeyongerayo mu Trinity Episcopal School oba Trinity School for Ministry e Pennyslavia mu Amerika n'ayongera okukuguka mu buweereza. lYaweereza mu bifo okuli; St. Luke Kibuye, St. Stephen Kisugu ne All Saints Cathedral mu Kampala.\nlMukyalawe ye Milly Mutebi baatuuzibwa ku bumyuka bw'Omulabirizi wa Kampala November 10, 2013. lYe mumyuka w'Omulabirizi wa Kampala asoose okuva mu Buganda, okuva mu 1972 Obulabirizi bwa Kampala lwe bwatandikibwawo. lYadda mu bigere by'Omulabirizi Zac Niringiye eyawummula June 2012.


Bukedde Online - Abafamire y'omuwala eyafudde ne Kirumira batabukidde poliisi: 'Mujooga ani?'\nAbafamire y'omuwala eyafudde ne Kirumira batabukidde poliisi: 'Mujooga ani?'\nBiibino ebiri mu kiwandiiko Kirumira ky'ab...\nABAKUNGUBAZI beegugunze mu kuziika omukazi Resty Mbabazi Naalinya 26, gwe basse ne Kirumira.\nAbakungubazi mu kusabira omubiri gwa Mbabazi. Mu katono nga bw’abadde afaanana.\nBatabuse ne basooka bazirira poliisi amabugo ge babadde batutteyo era waabaddewo akasattiro ng’abantu bagezaako okukkakkanya abooluganda bano.\nOmuduumizi wa poliisi mu Katonga SSP Francis Chemusto, yatuuse mu kidaala nga bali mu kusaba n’atuula kumpi ne Aloysius Kaitale (taata w’omugenzi).\nChemusto yasoose kwogera butonotono oluvannyuma n’akwata ebbaasa okugikwasa Kaitale eyawuubye omukono mu busungu n’akuba ebbaasa n’egwa wansi.\nChemusto nga yeebwalabwala yalonzeewo ebbaasa.\nAbakungubazi abaabadde okumpi ne Kaitale, baamuwooyawooyezza ne bamukakkanya n’akkiriza okugikwata wakati mu kwemulugunya nti bamuttira batya omwana we ate ne bamuleetera ssente.\nOkuziika kwabadde Mpanga mu Ggombolola y’e Mpenja e Gomba ku Mmande.\nKirumira ng’avudde ku mikolo gye yabaddeko ku Lwomukaaga, olwatuuse mu kitundu w’asula n’akwatagana ne Mbabazi era abatemu we bajjidde okumukuba amasasi ng’ali naye mu mmotoka gy’abadde avuga nnamba UAJ 228V.\nBattiddwa mu kifo ekiriraanye akaduuka ka Mobile Money, Mbabazi mw’abadde akolera.\nABOOLUGANDA LW’OMUGENZI BATADDE AKAKA\nAbooluganda lw’omugenzi nga bakulembeddwaamu kansala wa Nsamba Central, Sania Namukasa baatabukidde Gavumenti nga bagamba nti abantu bangi ennaku zino bakaalakaala n’emmundu n’okutta abantu kyokka Gavumenti n’ekanya kuwaayo mabugo nga tegonjodde buzibu we buvudde.\nNamukasa yagambye nti ennaku zino omuntu avaayo n’alaga obulumi bw’alina ku mutima y’attibwa! Kyokka Gavumenti n’ewoza nti enoonyereza ku kivuddeko ettemu.\nBEEGAANYI EYEEYISE BBA W’OMUGENZI\nAgnes Nakimbugwe muganda w’omugenzi yategeezezza nti, Ali Mabira eyavuddeyo ne yeeyita bba wa Mbabazi bbo babadde tebamumanyi kubanga taata w’abaana ba Mbabazi gwe bamanyi ye Benon Mayambala ow’e Kinaawa gw’abadde yaakaawukana naye n’asalawo okwepangisiza.\nBasambazze ebigambibwa nti Mbabazi abadde muganzi wa Kirumira ne bategeeza nti babadde bakolagana mu bintu birala era ne we baamukubidde amasasi, emmotoka ya Kirumira yabadde yaakagituulamu.\nMbabazi alese abaana babiri okuli ow’emyaka esatu n’ow’emyaka etaano nga bano basigadde ne kitaabwe era ne basaba Gavumenti ebeeko ky’ekolera abaana bano kubanga maama waabwe y’abadde abalabirira.\nNakimbugwe yayongeddeko nti maama waabwe Frediana Kyalimpa, yalwala omutwe n’atabuka era ng’omugenzi y’abadde amulabirira ne kitaawe Kaitale ng’akozesa obusente bw’abadde aggya mu Mobile Money e Bulenga.\nBakira taata w’omugenzi Aloysius Kaitale y’akubirira abakungubazi okukuuma emirembe nga bagezaako okugaana abantu abawagira NRM okwogera.\nObwedda abagamba nti, “Bwe muleetawo okwekalakaasa, tugenda kufuna ebizibu ebirala kubanga ennaku zino buli awabeera akanyolagano wabaawo abafiirawo n’abanyiga ebiwundu.”\nBANNAGOMBA BANYIIVU KU BAANA BAABWE ABATTIBWA N’OKUTULUGUNYIZIBWA\nAbatuuze b’e Gomba balaze obutali bumativu ku baana baabwe ababiri abakubiddwa amasasi ne battibwa mu kiseera kitono.\nVicent Sserungaya eyattibwa e Bukalagi mu kwekalakaasa kwa Bobi Wine ne Mbabazi be basinze okutabula abantu nga ku bano baagasseeko n’omubaka Bobi Wine gwe bagambye nti yatulugunyizibwa.\nABAKUNGUBAZI BANG’ODDE RDC\nRDC wa Gomba Fred Nayebale yatandise okwogera eri abakungubazi okubawa obubaka bwa Pulezidenti ng’abantu basirise kyokka bwe yakoonye ku ky’abavubuka abeekalakaasa nga bayimba mbu ‘People Power’ abantu ne batabuka era tebazzeemu kumuwuliriza okutuusa bwe yamaze okwogera nga bamung’oola bung’oozi.\nSSP Francis Chemusto\nResty Mbabazi Naalinya\n'Obulema nabusiba ku mpagi kati nnoga ssente mu bulimi' Kasozi ssente aziggya mu kasooli n'ente z'amata\nNnyingiza obukadde busatu omwezi mu bulimi n'obulunzi


Minisita ayagala KCCA esse obukwakulizo ob...\nBBANKA enkulu etegeezezza nti kimenya mateeka omuntu yenna okuwandiika ku mpapula za ssente oba okussaako obubaka obw'ekika kyonna n'ekunga abantu okutandika okugaana ssente ezibawebwa nga mpandikeko ne ppeeni.\nGavana wa bbanka enkulu Tumusiime Mutebile agambye nti waliwo abantu abatandise okuwandiika obubaka bw'ebyobufuzi ku mpapula za ssente n'agamba nti kino tekikoma ku kuzonoona mutindo wabula kimenya mateeka.\nN'agamba nti bbanka enkulu yokka y'erina obuyinza obw'okusalawo ebissibwa ku ssente sso ssi bantu kuziyuza oba okuziwandiiko n'okuzonoona mu ngeri endala.\nMutebile bino yabitegeezezza mu kiwandiiko kye yafulumizza n'agamba nti kidiridde ssente okutandika okulabikira ku mikutu gya ‘social media' nga ziwandiikiddwaako obubaka obutali bumu ekimenya amateeka.\nYagambye nti omuntu akwata ssente empandikeko kyangu okuzifiirwa kuba teziba za mutindo gwe zaakolebwako era abantu basanidde okugaana ssente ezo. N'agamba nti omugaso gwa ssente kusasula muntu aba akoze omulimu oba okumuwebwa olw'ensonga endala sso ssi kuzanyirwako


Bukedde Online - Ow'akasolya k'ekika kyenvubu bamukutte lwa kusobya ku 13\nSsegawa gw’alonze mu 50 ayogeza abantu ebikankana...\nAb'amagye balumbye edduuka ly'Abayindi okubanyaga...\nOMUKULU w’ekika ky’e Nvubu, Emmanuel Kayita Musoke Makabugo poliisi emukutte nga kigambibwa nti yasobezza ku mwana ow’emyaka 13 gw’abadde yaleeta awaka okumuyambako ku mirimu.\nKayita Makabugo ow’e Kabowa mu minisipaali y’e Lubaga, akuumirwa ku poliisi y’e Nateete ng’okunoonyereza bwe kugenda mu maaso. Richard Mufuwa nga y’omu ku bazzukulu agamba nti olwategedde nga jjajja akwatiddwa n’alondoola ensonga alabe engeri gye zisobola okugonjolwa bamuyimbule.\nKyokka bakamutemye nti yasobezza ku muwala atanneetuuka gw’abadde abeera naye ewaka nga yamuweerera. Yagambye nti Kayita Makabugo yaleeta omwana ono mulekwa bwe beddira omuziro gwe gumu amuyambeko okumulabirira kubanga mukyala we ebiseera ebimu tabeerawo awaka.\nYayongeddeko nti omwana yakakasizza poliisi nti Kayita Makabugo aludde ng’amusobyako kyokka abadde yenyiyiddwa n’asalawo ensonga okuzitwala ku poliisi y’e Kabowa. Oluvannyuma omwana ono yafunye esimu ya poliisi eya 999 gye yakubyeko ne bagikwata era ne balagira poliisi y’e Nateete okuyingira mu nsonga zino .\nPoliisi yagguddewo omusango ku fayiro nnamba SD: 38/23/10/2018 ogw’okukabasanya omwana atanneetuuka era ne batandikirawo omuyiggo gw’okukwata Makabugo. Wabula omwana poliisi yamututte n’e mukukulira mu kifo ekimu nga tebakkiriza muntu yenna atafunye lukusa kumutuukako.\nOluvannyuma Makabugo baamuzingizza nga atambula mu Kabowa ne bamukwata n’atwalibwa ku poliisi y’e Nateete gye yaakamala mu kaduukulu kaayo ennaku ssatu . Saulo Makubuya nga ye muwandiisi ku kakiiko ka LCI mu Kabowa Central yategeezezza nti ensonga z’okukwata Omutaka abadde tannazimanya kubanga tabadde mu ofiisi nga ssentebe James Ssenfuma naye yasangiddwa nga yagenze mu kyalo.\nLuke Owoyesigyire, omwogezi wa poliisi mu Kampala n’emiriraano yakakasizza okukwatibwa kw’Omutaka ono n’agamba nti akuumibwa ku poliisi y’e Nateete. Yagambye nti, ensonga z’omwana ono twaziyingiddemu era nga tunoonyereza ne ku baserikale baffe ku nsonga lwaki omwana ono yaloopa ku poliisi y’omu kitundu e Kawempe kyokka n’atayambibwa. Yayongeddeko nti enteekateeka zigenda mu maaso okulaba ng’Omutaka atwalibwa mu kkooti avunaanibwe.


Bukedde Online - Aba DP e Mukono batongozza enteekateeka z’okuwandiisa bannakibiina abaneetaba mu kulonda kwa 2021\nAba DP e Mukono batongozza enteekateeka z’okuwandiisa bannakibiina abaneetaba mu kulonda kwa 2021\nOw'emyaka 11 eyabadde abuze bamuzudde Kenya...\nDP ekoze enteekateeka ku kulonda kwa 2021\nMeeya George Fred Kagimu ng'aliko by'annyonnyola Bannakibiina kya DP\nAbakulembeze b’ekibiina kya Democratic Party (DP) batongozza enkola ey’okutalaaga ebyalo eby’enjawulo ebikola ekibuga Mukono mu kaweefube ow’okuwandiisa abantu okuva wansi ng’enkola ey’okunyweza obukulembeze bwabwe n’okutuukiriza ekigendererwa kyabwe eky’okukyusa obukulembeze bw’eggwanga.\nEnteekateeka eno yakulembeddwaamu Mmeeya w’ekibuga Mukono, George Fred Kagimu ku Festino Cite e Mukono. Yategeezezza nti, enkola eno egenda kuyamba abo bonna ababadde bakyalimu okutya okuyingira ebyobufuzi naddala ab’omu byalo abeetuddeko abandibadde ab’omugaso ssinga banaaba beetabye mu byobufuzi.\nAbamu ku bammemba ba DP abeetabye mu lukung'aana e Mukono\n“Ekigendererwa kyaffe kya kulaba nga tuzimba ekibiina nga tutandikira ku byalo era y’ensonga lwaki tukung’aanye okutema empenda ku bwe tugenda okutuukirira abo bonna abandyetaaze okutwegattako n’ababadde balina ebizibu nga byekuusa ku ntalo mu kibiina kyaffe tuzigonjoole olwo tutandike omulimu awatali bukuubagano.” Kagimu bwe yagambye.\nKagimu yasabye abakulembeze bano okutambulira ku mulamwa gw’okubeera ab’amazima, abenkanya n’okwaniriza ab’ekibiina kya Pipo Power era bakolaganire wamu okukuba enkung’aana ezitaliimu ntalo baagazise abantu ekibiina n’okuyingira ebyobufuzi okuyamba ku Bannayuganda.\nOno oluvannyuma yabalambululidde ennaku ez’enjawulo mu mwaka guno ze bagenda okutambulirako nga kw’ogasse n’ennaku endala ez’okwewandiisizaako mu nteekateeka y’okulonda obukulembeze obw’emitendera egy’enjawulo okubindabinda, nga zino zaatekebwawo akakiiko k’eby’okulonda nga kino kyakoleddwa okwewala okubuzaabuzibwa.\nSsentebe wa LC III e Mukono, Jamiru Kakembo yasabye abeetabye mu lukiiko okukomya enkola ey’okutagalira mu bibiina bamanye kye baagala n’okweggyamu embeera ey’okweyagaliza bokka.\nJamiru Kakembo ng'ayogera eri bannakibiina\n“Mulekere awo okukoppa enkola y’abeebibiina ebirala ey’okweyogerera amafuukuule ate nga muli ba kibiina kimu. Nsaba ku mulundi guno ffe ab’ekibiina kya DP Pipo power tubeere banjawulo ku bo osanga tunaabeera ekyokulabirako eri bannaffe tutereeze mu byobufuzi by’eggwanga lyaffe,” Kakembo bwe yagambye.\nAbantu abeetabye mu lukiiko baasabye abaneesimbawo ku bifo ebinene mu Mukono okufaayo okulaba nga balonda abantu abeesigwa abanaabakuumira obululu bwabwe mu kulonda kw’omwaka ogujja beewale okubuzaabuzibwa n’okubabbako obululu olw’obulagajjavu bwabwe.\nMuseveni awadde Klezia obukadde 500


Wordplanet: Baibuli y'Oluganda - ENDAGAANO ENKADDE - श्रेष्ठगीत / Song of Songs\nOluyimba lwa Sulemaani - Essuula 1\n1 Oluyimba olusinga ennyimba, lwe lwa Sulemaani\n2 Annywegere n'okunywegera kw'akamwa ke: Kubanga okwagala kwo kusinga omwenge obulungi.\n3 Amafuta go gawunya akaloosa; Erinnya lyo liringanga amafuta agafukibwa; Abawala abatamanyi musajja kyebava bakwagala.\n4 Mpalula tunaakugoberera mbiro: Kabaka annyingizizza mu bisenge bye: Tunaakusanyukira ne tujaguza, Okwagala kwo tunaakwogerako okusinga omwenge: Bakwagala lwa nsonga.\n5 Ndi muddugavu, naye mulungi, Mmwe abawala ba Yerusaalemi, Ng'eweema ez'e Kedali. Ng'amagigi ga Sulemaani.\n6 Temuntunuulira kubanga ndi muddugavu. Kubanga omusana gunjokezza. Abaana ba mmange bansuguwalira, Banfuula omukuumi w'ensuku ez'emizabbibu; Naye olusuku lwange nze saalukuuma.\n7 Mbuulira, ggwe emmeeme yange gw'eyagala, Gy'oliisiza ekisibo kyo, gy'okigalamiriza mu ttuntu; Kubanga nandibeeredde ki ng'ayambadde ekibikka ku maaso Awali ebisibo bya banno?\n8 Oba nga tomanyi, ggwe asinga abakazi bonna obulungi, Fuluma okwate ekkubo ogoberere ebigere by'endiga zo, Oliisize abaana b'embuzi zo awali eweema ez'abasumba.\n9 Nkufaananyizza, ai muganzi wange, Embalaasi eri ku magaali ga Falaawo.\n10 Amatama go malungi n'emivumbo emirange, Ensingo yo nnungi n'embu ez'eby'obuyonjo.\n11 Tunaakukolera emivumbo egya zaabu N'amapeesa aga ffeeza.\n12 Kabaka bwe yali ng'atudde ku mmeeza ye, Amafuta gange ag'omugavu ne gawunya akaloosa kaago.\n13 Muganzi wange ali gye ndi ng'omuvumbo gwa mooli, Oguteekebwa wakati w'amabeere gange.\n14 Muganzi wange ali gye ndi ng'ekisaaganda ky'ebimuli ebya kofera Mu nsuku ez'emizabbibu ez'e Engedi.\n15 Laba, oli mulungi, gwe njagala; laba, oli mulungi; Amaaso go mayiba.\n16 Laba, oli mulungi, muganzi wange, weewaawo, wa kusanyusa: Era ekitanda kyaffe kya malagala mato.\n17 Emikiikiro gy'ennyumba yaffe mivule, N'enzooba zaffe nkanaga:\nOluyimba lwa Sulemaani - Essuula 2\n1 Nze ndi kimyula kya Saloni, Eddanga ery'omu biwonvu.\n2 Ng'eddanga mu maggwa, Gwe njagala bw'ali bw'atyo mu bawala.\n3 Ng'omucungwa mu miti egy'omu kibira, Muganzi wange bw'ali bw'atyo mu balenzi. Natuula wansi w'ekisiikirize kye n'essanyu lingi, Ebibala bye ne biwoomera amatama gange.\n4 Yannyingiza mu nju ey'okuliiramu embaga, Ne bendera ye eyali ku nze kwagala:\n5 Munkwatirire n'ezabbibu enkalu, munsanyuse n'amacungwa; Kubanga okwagala kundwazizza.\n6 Omukono gwe ogwa kkono guli wansi w'omutwe gwange, N'omukono gwe ogwa ddyo gunkutte.\n7 Mbalayiza, mmwe abawala ba Yerusaalemi, Olw'empeewo n'enjaza ez'omu ttale, Muleme okugolokosa newakubadde okuzuukusa okwagala, Okutuusa we kunaayagalira.\n8 Eddoboozi lya muganzi wange! laba, ajja, Ng'abuukirabuukira ku nsozi, ng'azinira ku busozi.\n9 Muganzi wange ali ng'empeewo oba ennangaazi ento: Laba ayimirira ennyuma w'olukomera lwaffe, Alingiza mu ddirisa, Yeeraga ng'alabikira mu mulimo ogulukibwa ogw'omu kituli.\n10 Muganzi wange yayogera n'aŋŋamba Nti Golokoka, gwe njagala, omulungi gye ndi, tugende tuveewo.\n11 Kubanga, laba, ttoggo aweddeko Enkuba eyise egenze;\n12 Ebimuli birabise ku ttaka; Ebiro bituuse ennyonyi mwe ziyimbira, N'eddoboozi lya kaamukuukulu liwulirwa mu nsi yaffe;\n13 Omutiini gwengeza ettiini zaagwo embisi, N'emizabbibu gimulisizza, Giwunya akaloosa kaagyo. Golokoka, gwe njagala, omulungi gye ndi, tugende tuveewo.\n14 Ai ejjiba lyange, abeera mu njatika ez'omu jjinja, mu bwekwekero obw'ebbanga, Ndabe amaaso go, mpulire eddoboozi lyo; Kubanga eddoboozi lyo ddungi n'amaaso go ga kusanyusa.\n15 Mutukwatire ebibe, ebibe ebito ebyonoona ensuku ez'emizabbibu; Kubanga ensuku zaffe ez'emizabbibu zimulisizza.\n16 Muganzi wange wange, nange ndi wuwe: Aliisizza ekisibo kye mu malanga.\n17 Okutuusa obudde nga bukedde ebisiikirize ne biddukira ddala, Kyuka, muganzi wange, obe ng'empeewo oba ennangaazi ento Ku nsozi eza Beseri.\nOluyimba lwa Sulemaani - Essuula 3\n1 Ekiro ku kitanda kyange nanoonya omusajja emmeeme yange gw'eyagala: Namunoonya naye ne ssimulaba.\n2 Ne njogera nti Naagolokoka kaakano ne ntambulatambula mu kibuga, Mu nguudo ne mu bifo ebigazi, Nanoonya omusajja emmeeme yange gw'eyagala: Namunoonya, naye ne ssimulaba .\n3 Abakuumi abatambulatambula mu kibuga ne bandaba: Ne mbagamba nti Mulabye oyo emmeeme yange gw'eyagala?\n4 Nnali mbayiseeko katono, Ne ndaba oyo emmeeme yange gw'eyagala: Ne mmunyweza ne ssikkiriza kumuta, Okutuusa lwe nnamuleeta mu nnyumba ya mmange, Ne mu kisenge ky'oyo anzaala.\n5 Mbalayiza, mmwe abawala ba Yerusaalemi, Olw'empeewo n'enjaza ez'omu ttale, Muleme okugolokosa newakubadde okuzuukusa okwagala, Okutuusa we kunaayagalira.\n6 Ani ono ajja ng'alinnya ng'ava mu ddungu afaanana empagi ez'emikka, Asiigibwa eby'akaloosa ebya mooli n'omugavu, N'eddagala lyonna ery'omusuubuzi?\n7 Laba, ke kadyeri ka Sulemaani; Abasajja ab'amaanyi nkaaga bakeetoolodde, Ku basajja ab'amaanyi aba Isiraeri.\n8 Bonna bakwata ekitala, ba magezi okulwana: Buli muntu yeesiba ekitala kye mu kiwato, Olw'entiisa ekiro.\n9 Kabaka Sulemaani yeekolera eggaali Ey'emiti egy'oku Lebanooni.\n10 Empagi zaayo yazikola za ffeeza. Wansi waayo zaabu, entebe yaayo lugoye lwa ffulungu, Wakati waayo nga waalire n'okwagala, Okuva eri abawala ba Yerusaalemi.\n11 Mufulume, mmwe abawala ba Sayuuni, mutunuulire kabaka Sulemaani, Ng'alina engule nnyina gy'amutikkiridde ku lunaku kw'afumbiriddwa, Era ku lunaku omutima gwe kwe gusanyukira.\nOluyimba lwa Sulemaani - Essuula 4\n1 Laba, oli mulungi, gwe njagala; laba, oli mulungi; Amaaso go mayiba ennyuma w'olugoye lw'ogabisseeko: Enviiri zo ziri ng'eggana ly'embuzi, Ezigalamidde ku mbiriizi z'olusozi Gireyaadi.\n2 Amannyo go gali ng'eggana ly'endiga ezaakajja zisalibweko ebyoya, Ezirinnye okuva mu kunaazibwa; Buli emu ku zo ng'ezadde abaana abalongo, So tekuli ku zo efiiriddwa n'emu.\n3 Emimwa gyo giri ng'ewuzi ey'olugoye olutwakaavu, N'akamwa ko kalungi: Ekyenyi kyo kiri ng'ekitundu ky'ekkomamawanga Ennyuma w'olugoye lw'obisse ku maaso.\n4 Ensingo yo eri ng'ekigo kya Dawudi ekyazimbibwa okuterekamu ebyokulwanyisa, Omuwanikibwa engabo olukumi, Engabo zonna ez'abasajja ab'amaanyi.\n5 Amabeere go gombi gali ng'abalongo ababiri abaana b'empeewo, Abaliira mu malanga.\n6 Okutuusa obudde nga bukedde, ebisiikirize ne biddukira ddala, Neegendera eri olusozi olwa mooli. N'eri akosozi ak'omugavu.\n7 Oli mulungi wenna, gwe njagala; So ku ggwe tekuli bbala.\n8 Jjangu tugende ffembi okuva ku Lebanooni, mugole wange, Ffembi okuva ku Lebanooni: Lengera ng'oyima ku ntikko ya Amana, Ku ntikko ya Seniri ne Kerumooni, Ng'oyima awali empuku ey'empologoma, Ku nsozi ez'engo.\n9 Osanyusizza omutima gwange mwannyinaze, mugole wange Osanyusizza omutima gwange n'eriiso lyo erimu, N'omukuufu ogumu ogw'omu bulago bwo.\n10 Okwagala kwo nga kulungi mwannyinaze, mugole wange Okwagala kwo nga kusinga nnyo omwenge; N'amafuta go ag'omugavu nga gasinga nnyo eby'akaloosa eby'engeri zonna okuwunya obulungi!\n11 Emimwa gyo, ai mugole wange, gitonnya ag'ebisenge by'enjuki: Omubisi gw'enjuki n'amata biri wansi w'olulimi lwo; N'okuwunya kw'ebyambalo byo kuli ng'okuwunya kwa Lebanooni.\n12 Mwannyinaze, mugole wange, lwe lusuku olwasibibwa; Lwe luzzi olwasibibwa, ye nsulo eyateekebwako akabonero.\n13 Ebimera byo lusuku lwa mikomamawanga, olulina ebibala eby'omuwendo omungi; Kofera n'emiti egy'omugavu:\n14 Omugavu ne kalikomu, Kalamo ne kinamomo, n'emiti gyonna egy'omugavu; Mooli ne akalosi, wamu n'eby'akaloosa byonna ebisinga obulungi.\n15 Ggwe nsulo y'ennimiro, Oluzzi olw'amazzi amalamu, Era emigga egikulukuta egiva ku Lebanooni.\n16 Muzuukuke, mmwe embuyaga eziva obukiika obwa kkono; nammwe mujje, ez’obukiika obwa ddyo: Mukuntire ku nnimiro yange, eby’akaloosa ebyamu bikulukute. Muganzi wange ajje mu nnimiro ye; Alye ebibala bye eby'omuwendo omungi.\nOluyimba lwa Sulemaani - Essuula 5\n1 Nzize mu nnimiro yange, mwannyinaze mugole wange: Nnoze mooli yange n'eby'akaloosa byange; Ndidde ebisenge byange eby'enjuki n'omubisi gwange; Nnywedde omwenge gwange n'amata gange. Mulye, mmwe ab'omukwano; Munywe, weewaawo, mukkute, mmwe baganzi bange.\n2 Nnali neebase, naye omutima gwange nga gulaba: Lye ddoboozi lya muganzi wange, akoona ng'ayogera nti Nzigulira, mwannyinaze, gwe njagala, ejjiba lyange, owange ataliiko bbala: Kubanga omutwe gwange gutobye omusulo, Emivumbo gy'enviiri zange gitobye amatondo eg'ekiro.\n3 Nnyambudde ekizibawo kyange; naakyambala ntya? Nnaabye ebigere: naabyonoona ntya?\n4 Muganzi wange n'ayingiza omukono gwe awali ekituli eky'omu luggi, Omwoyo ne gunnuma ku lulwe.\n5 Ne ngolokoka okuggulirawo muganzi wange; Emikono gyange ne gitonnya mooli, N'engalo zange nga zitonnya mooli ekulukuta, Ku mikonda egy'ekisiba.\n6 Ne nzigulirawo muganzi wange; Naye muganzi wange yali nga yeegendedde, ng'avuddewo. Omwoyo gwange gubadde guntyemuse bw'ayogedde: Ne mmunoonya, naye ne ssiyinza kumulaba; Ne mmuyita, naye n'atanziramu.\n7 Abakuumi abatambulatambula mu kibuga ne bandaba, Ne bankuba ne banfumita; Abakuumi ba bbugwe ne banziyako omunagiro gwange.\n8 Mbalayiza, mmwe abawala ba Yerusaalemi, bwe munaalaba muganzi wange, Mumubuulirenga ng'okwagala kugenda kunzita.\n9 Muganzi wo, kye ki okusinga omuganzi omulala, Ggwe akira abakazi bonna obulungi? Muganzi wo kye ki okusinga omuganzi omulala, N'okulayiza n'otulayiza bw'otyo?\n10 Muganzi wange mutukuvu era mumyufu Atabula mu kakumi.\n11 Omutwe gwe guli nga zaabu ennungi ennyo nnyini, Emivumbo gy'enviiri ze gya masadde era middugavu nga nnamuŋŋoona.\n12 Amaaso ge gali ng'amayiba ku mabbali g'obugga obw'amazzi; Agaanaazibwa n'amata era agaateekebwamu obulungi.\n13 Amatama ge gali ng'omusiri ogw'emiddo egy'akaloosa, ng'ebifunvu ebimerako enva eziwunya obulungi: Emimwa gye giri ng'amalanga, nga gitonnya mooli ekulukuta.\n14 Emikono gye giri ng'empeta eza zaabu eziteekebwamu berulo: Omubiri gwe guli ng'omulimu ogw'amasanga ogubikkiddwako safiro.\n15 Amagulu ge gali ag'empagi ez'amayinja amanyirivu ezisimbibwa ku binnya ebya zaabu ennungi: Enfaanana ye eri nga Lebanooni, ewooma nnyo nayini ag'emivule.\n16 kamwa ke kalungi nnyo nnyini: weewaawo, yenna wa kwagalwa. Muganzi wange bw'ali bw'atyo, era bw'ali bw'atyo mukwano gwange, Mmwe abawala ba Yerusaalemi.\nOluyimba lwa Sulemaani - Essuula 6\n1 Muganzi wo agenze wa, Ggwe akira abakazi bonna obulungi? Muganzi wo yeekyusiririzza wa, Tumunoonyeze wamu naawe?\n2 Muganzi wange aserengetedde mu nnimiro ye mu misiri egy'emiddo egy'akaloosa, Okuliira mu nnimiro, n'okunoga amalanga.\n3 Nze ndi wa muganzi wange, ne muganzi wange wange: Aliisa ekisibo kye mu malanga.\n4 Oli mulungi, ai gwe njagala, nga Tiruza, Owooma nga Yerusaalemi, Wa ntiisa ng'eggye eririna ebendera.\n5 Nziyaako amaso go, Kubanga gampangudde. Enviiri zo ziri ng'eggana ly'embuzi, Ezigalamira ku mbiriizi z'olusozi Gireyaadi.\n6 Amannyo go,gali ng'eggana ly'endiga enkazi, Ezirinnye okuva mu kunaazibwa; Buli emu ku zo ng'ezadde abaana abalongo, So tekuli ku zo efiiriddwa n'emu.\n7 Ekyenyi kyo kiri ng'ekitundu ky'ekkomamawanga Ennyuma w'olugoye lw'obisse ku maaso.\n8 Waliwo bakabaka abakazi nkaaga, n'abazaana kinaana, N'abawala abatamanyi musajja abatabalika.\n9 Ejjiba lyange, owange ataliiko bbala, ali omu yekka; Mwana wa nnyina omu yekka; Mulonde w'omukazi amuzaala. Abawala baamulaba ne bamuyita eyaweebwa omukisa; Bakabaka abakazi n'abazaana baamulaba ne bamutendereza.\n10 Ani oyo atunula ng'emmambya: Omulungi ng'omwezi, Atangalijja ng'enjuba, Ow'entiisa ng'eggye eririna ebendera?\n11 N'aserengetera mu nnimiro ey'emmere erimu emiramwa, Okulaba ebisimbe ebibisi eby'omu kiwonvu, Okulaba omuzabbibu oba nga gumulisizza, N'emikomamawanga oba nga gyanyizza.\n12 Nga sinnamanya emmeeme yange ne nteeka Mu magaali g'abantu bange ab'ekikungu.\n13 Komawo, komawo, ggwe Omusulamu; Komawo, komawo, tukutunuulire. Kiki ekibaagaza okutunuulira Omusulamu, Ng'amazina ga Makanayimu?\nOluyimba lwa Sulemaani - Essuula 7\n1 Ebigere byo nga birungi mu ngatto, ggwe omwana w'omulangira! Ennyingo z'ebisambi byo ziri ng'eby'obuyonjo, Omulimu ogw'emikono gy'omukozi omukabakaba.\n2 Ekkundi lyo kikompe kyekulungirivu, Omutabuze mwenge gwonna ogutabulwa: Olubuto lwo ntuumu ya ŋŋaano Eyonjebwa n'amalanga.\n3 Amabeere go gombi gali ng'abalongo ababiri Abaana b'empeewo.\n4 Ensingo yo eri ng'ekigo eky'amasanga; Amaaso go gali nga ebidiba ebiri mu Kesuboni, awali omulyango ogw'e Basulabbimu: Ennyindo yo eri ng'ekigo eky'oku Lebanooni Ekyolekera Ddamasiko.\n5 Omutwe gwo guli ku ggwe nga Kalumeeri, N'enviiri ez'oku mutwe gwo ng'olugoye olw'effulungu; Kabaka emibumbo gyazo gimusiba.\n6 Ng'oli mulungi, ng'owoomerera, Ai gwe njagala, olw'okusanyusa!\n7 Obuwanvu bwo buno buli ng'olukindu, N'amabeere go ng'ebirimba by'ezabbibu.\n8 Nayogera nti Naalinya mu lukindu olwo, Naakwata amatabi gaalwo: Amabeere go gabe ng'ebirimba eby'oku muzabbibu, N'akawoowo k'omukka gwo ng'amacungwa;\n9 N'akamwa ko ng'omwenge ogusinga obulungi, Ogumirwa obulungi oyo gwe njagala, nga guseeyeeya, Nga guyita mu mimwa gy'abo abeebase.\n10 Nze ndi wa muganzi wange, N'okwegomba kwe kuli eri nze.\n11 Jjangu, muganzi wange, tufulume mu nsiko; Tusule mu byalo.\n12 Tugende munsuku z'emizabbibu mu makya; Tulabe omuzabbibu oba nga giunulisizza, n'ekimuli kyagwo oba nga kyeyanjuluzza, N'emikomamawanga oba nga gyanyizza: Naakuweera eyo okwagala kwange.\n13 Amadudayimu gawunya kaloosa, Ne ku nzigi zaffe waliwo ebibala eby'omuwendo omungi eby'engeri zonna, ebiggya n'ebikadde, Bye nkuterekedde, ai muganzi wange.\nOluyimba lwa Sulemaani - Essuula 8\n1 Singa obadde nga muganda wange, Eyayonka amabeere ga mmange Bwe nnandikulabye ebweru, nandikunywegedde; Weewaawo, so tewandibaddewo eyandinnyoomye.\n2 Nandikulese ne nkuyingiza mu nnyumba ya mmange, Eyandinjigirizza; Nandikunywesezza omwenge ogutabuddwamu eby'akaloosa, Ku mazzi g'ekkomamawanga lyange.\n3 Omukono gwe ogwa kkono gwandibadde wansi w'omutwe gw'ange, N'omukono gwe ogwa ddyo gwandimpambaatidde.\n4 Mbalayiza, mmwe abawala ba Yerusaalemi, Muleme okugolokosa newakubadde okuzuukusa okwagala, Okutuusa we kunaayagalira.\n5 Mukazi ki ono ajja ng'alinnya okuva mu ddungu, Nga yeesigama ku muganzi we? Nakuzukusa wansi w'omucungwa: Eyo nnyoko gye yalumirwa okukuzaala, Eyo gye yalumirwa oyo eyakuzaala.\n6 Nteeka ku mutima gwo ng'akabonero, ku mukono gwo ng'akabonero: Kubanga okwagala kwenkana okufa amaanyi; Obuggya bwenkana amagombe obukambwe: Okumyansa kwabwo kumyansa kwa muliro, Okwokya kwennyini okwa Mukama.\n7 Amazzi amangi tegayinza kuzikiza kwagala, So n'ebitaba tebiyinza kukutta: Omuntu bw'akkiriza okuwaayo ebintu byonna eby'omu nnyumba ye olw'okwagala, Yandinyoomereddwa ddala.\n8 Tulina mwannyinaffe omuto, Era tannaba na mabeere: Tulimukola tutya mwannyinaffe Ku lunaku lwe balimwogererezaako?\n9 Oba nga bbugwe, Tulimuzimbako ekigo kya ffeeza, Era oba nga luggi, Tulimubikkako embaawo ez'emivule.\n10 Ndi bbugwe, n'amabeere gange gali ng'ebigo byako: Ne ndyoka mbeera mu maaso ge ng'omuntu alabye emirembe.\n11 Sulemaani yalina olusuku lw'emizabbibu e Baalukamooni; Yasigira olusuku abalimi; Olw'ebibala byamu buli muntu yasalirwa ebitundu ebya ffeeza lukumi.\n12 Olusuku lwange olw'emizabbibu, olwange, luli mu maaso gange; Ggwe, Sulemaani, onoobanga n'olukumi olwo, N'abo abakuuma ebibala byamu bikumi bibiri.\n13 Ggwe abeera mu nnimiro, Banno bawuliriza eddoboozi lyo: Limpulize.\n14 Yanguwa, muganzi wange, Obeere ng'empeewo oba ennangaazi ento Ku nsozi ez'eby'akaloosa.


1 Ebyomumirembe Ekisooka 19 | Bayibuli ey'Oku Mukutu Gwaffe Ogwa Intaneeti | New World Translation\n1 Ebyomumirembe Ekisooka 19:1-19\nAbaamoni bayisa bubi ababaka ba Dawudi (1-5)\nAbaamoni n’Abasuuli bawangulwa (6-19)\n19 Nga wayiseewo ekiseera, Nakasi kabaka w’Abaamoni yafa, mutabani we n’amusikira ku bwakabaka.+ 2 Awo Dawudi n’agamba nti: “Nja kulaga Kanuni mutabani wa Nakasi okwagala okutajjulukuka+ kubanga kitaawe yandaga okwagala okutajjulukuka.” Awo Dawudi n’atuma ababaka okumukubagiza olw’okufiirwa kitaawe. Naye abaweereza ba Dawudi bwe baatuuka mu nsi y’Abaamoni+ okukubagiza Kanuni, 3 abaami b’Abaamoni ne bagamba Kanuni nti: “Olowooza Dawudi okutuma abantu okukukubagiza, akikoze lwa kussaamu kitaawo kitiibwa? Olowooza abaweereza be tebazze kwetegereza n’okuketta ensi n’okukuggya mu buyinza?” 4 Awo Kanuni n’akwata abaweereza ba Dawudi n’abamwako ebirevu,+ ebyambalo byabwe n’abisala ne biba nga bikoma ku butuuliro, n’abaleka ne bagenda. 5 Dawudi bwe yategeezebwa ebyali bituuse ku basajja abo, amangu ago n’atuma ababaka okubasisinkana, kubanga baali baweebuddwa nnyo; kabaka n’abagamba nti: “Mubeere mu Yeriko+ okutuusa ng’ebirevu byammwe bimaze okukula, mulyoke mukomewo.” 6 Awo Abaamoni ne bakitegeera nti Dawudi yali abakyaye; Kanuni n’Abaamoni ne baweereza ttalanta* za ffeeza 1,000 okupangisa amagaali n’abeebagazi b’embalaasi okuva mu Mesopotamiya,* ne mu Alamu-maaka ne mu Zoba.+ 7 Ne bapangisa amagaali 32,000 ne kabaka wa Maaka n’abantu be. Ne bajja ne basiisira mu maaso ga Medeba.+ Abaamoni nabo ne bava mu bibuga byabwe ne bakuŋŋaana wamu ne bajja okulwana. 8 Dawudi bwe yakiwulira, n’asindika Yowaabu+ n’eggye lyonna n’abalwanyi be abaali basinga okuba ab’amaanyi.+ 9 Abaamoni ne bagenda ne basimba ennyiriri okulwana ku mulyango oguyingira mu kibuga, ate bo bakabaka abaali bazze baali bokka mu kyererezi. 10 Yowaabu bwe yalaba ng’abasirikale bamulumba okuva mu maaso n’emabega, n’alonda abamu ku balwanyi ba Isirayiri abaali basinga obulungi n’abasimbisa ennyiriri okwaŋŋanga Abasuuli.+ 11 Abasajja abalala bonna n’abakwasa* Abisaayi+ muganda we abasimbise ennyiriri okwaŋŋanga Abaamoni. 12 N’agamba nti: “Abasuuli+ bwe banansinza amaanyi ojja kujja onnyambe; naye Abaamoni bwe banaakusinza amaanyi nja kujja nkuyambe. 13 Tube ba maanyi era tube bavumu+ tulwanirire abantu baffe n’ebibuga bya Katonda waffe; Yakuwa ajja kukola ky’anaalaba nga kirungi mu maaso ge.” 14 Awo Yowaabu n’abasajja be ne basembera okulwana n’Abasuuli, Abasuuli ne bamudduka.+ 15 Abaamoni bwe baalaba ng’Abasuuli badduse, nabo ne badduka Abisaayi muganda we ne bagenda mu kibuga. Awo Yowaabu n’agenda e Yerusaalemi. 16 Abasuuli bwe baalaba nga Isirayiri ebawangudde, ne batuma ababaka okuyita Abasuuli abaali mu kitundu ekiri okumpi n’Omugga,*+ nga Sofaki omukulu w’amagye ga Kadadezeri y’abakulembeddemu.+ 17 Dawudi bwe yategeezebwa, amangu ago n’akuŋŋaanya Isirayiri yonna ne basomoka Yoludaani ne bagenda gye baali ne basimba ennyiriri okubalwanyisa. Dawudi bwe yasimbisa abalwanyi be ennyiriri okwaŋŋanga Abasuuli, Abasuuli ne balwana naye.+ 18 Abasuuli bwe baalaba ng’Abayisirayiri babasinga amaanyi ne badduka; Dawudi n’atta Abasuuli abavuzi b’amagaali 7,000 n’abasirikale abatambuza ebigere 40,000 era n’atta ne Sofaki omukulu w’eggye lyabwe. 19 Abaweereza ba Kadadezeri bwe baalaba nga Isirayiri ebawangudde,+ amangu ago ne bakola endagaano ey’emirembe ne Dawudi, n’atandika okubafuga;+ Busuuli teyaddamu kwagala kuyamba Baamoni.\n^ Obut., “Alamu-nakalayimu.”\n^ Obut., “n’abateeka mu mukono gwa.”\n1 Ebyomumirembe Ekisooka 19


Eyanzaalira abaana yannema lwa mputtu\nEBINTU by’abakazi bizibu ddala era buli omu okusinziira ku ngeri gy’abalabamu gy’asaana okubatwalamu. Nze mbalabira ddala nga bazibu naddala ng’omusajja tolina ssente.\nNze Joseph Bbale nga mbeera Ndejje. Nafuna omukyala gwe nnali neegombye obulungi era ng'alabika bulungi. Kino kye kyampaliriza n'okumuwasa afuukire ddala mukyala wange.\nOmukyala ono namuwasa era ne tuweza emyaka mukaaga nga tubeera ffembi ne tuzaala n'abaana babiri. Naye ekyasinga okuneewuunyisa ku mukyala ono y'engeri gye yatandika okukyukamu mu mbeera ne mbeera nga sikyamutegeera.\nOmukyala ono yatandika okwagala obuyinza bwonna abwezze amaka nga y'ayagala alagirenga ng'alinga ye musajja mu maka era nga buli kye mmugamba nga ne bwe kibeera kirungi ng'akyogerera era ng'akibuusa amaaso.\nOvanga ku mukyala ng'akimanyi nti muli bafumbo era nga ye ggwe mwami we naye ng'alinga agamba nti y'alina okukusalirawo.\nOkusinziira ku mbeera ze nnamulabamu, nnali siyinza kukkiriza kweyongerayo mu maaso naye, kwe kutandika mpolampola okuyiiya obulamu obupya obutaliimu kusika muguwa.\nOkuva lwe nnasalawo okukola emirimu gyange egya bodaboda, natandika okufuna emirembe mu mutima era kati nakkakkana noonye ssente zange olwo nange noonyeyo omutuufu anaasobola okuguma mu bufumbo bwaffe.\nKye nsuubira nti kijja kubeera kyangu kubanga kati nninawo ku ssente.


Bukedde Online - Omuntu anaakulaakulana alina okufissa ku ssente n'azitereka\nMutuulakungo alaze bwe yatendeka Yiga okus...\nAdded 31st October 2020\nABAKUGU bagamba nti omuntu anaakulaakulana alina okweresa n’afissa ku ssente z’afuna n’atereka okusobola okugaziya ebyenfuna ye. Olwaleero lwe lunaku lw’ensi yonna olw’okutereka ssente (World Savings Day) era bbanka ya Uganda Enkulu ng’eyita mu bakugu mu byenfuna ewadde abantu amagezi ku ngeri y’okuterekamu ssente.\nAbakyala nga bagabana ssente ze bazze batereka.\nABAKUGU bagamba nti omuntu anaakulaakulana alina okweresa n'afissa ku ssente z'afuna n'atereka okusobola okugaziya ebyenfuna ye. Olwaleero lwe lunaku lw'ensi yonna olw'okutereka ssente (World Savings Day) era bbanka ya Uganda Enkulu ng'eyita mu bakugu mu byenfuna ewadde abantu amagezi ku ngeri y'okuterekamu ssente.\nCharles Ocici, akulira ekitongole kya Enterprise Uganda agamba nti amaanyi g'okutereka gali mu muntu okufuba ne yeeresa okulya n'okwejalabya n'asobola okufissa z'aterekera ebiseera eby'omu maaso. Ssente eziterekebwa ziyamba omuntu okugaziya ennyingiza mu biseera eby'omu maaso kubanga bw'atereka n'awezaawo asobola bulungi okufuna entandikwa n'atandikawo omulimu ogugwe ogumuwa amagoba nga teyeewoze n'asobola okugaziya ensawo ye.\nOcici agamba nti si kyangu okutereka naye omuntu ateekwa okubeera n'enkola gy'agoberera ennambulukufu n'obeera nga togivaako. Kino kye kintu ky'osobola okweyingizaamu wekka.\nBw'obeera otereka olina okufuba okumanya ani gw'oteresa ssente zo kubanga oyinza okuzitereka ng'ofuba kwekulaakulanya ate gw'oziwadde n'abulawo nazo. Ekisinga obukulu ye muntu okusalawo okutereka ate n'atandikirawo.\nOlina okukola embalirira kikuyambe okumanya ennyingiza n'ensaasaanya olabe oba osobola okufissawo k'otereka nga kawera. Kyokka ekirungi mu kutereka, osobola okumanya ennyingiza yo kubanga omanya kiseera ki ekituufu w'onoofunira ssente.\nBw'omala okutereka olina okutandikawo ky'ossaamu ssente era obugazi bwa bizinensi gy'otandika businziira ku nsimbi z'oterese.\nOkutereka tekikoma ku muntu ssekinnoomu. Ne bw'ebeera gavumenti ng'esobola okutereka ssente z'eyingiza kigiyamba okwetengerera mu bbajeti yaayo. Eggwanga eriyimirizaawo ebyenfuna byalyo nga lyesigama ku kwewola n'okusabiriza terisobola kwetengerera mu byenfuna n'ebyobufuzi. OKUNOONYEREZA KU KUTEREKA Okusinziira ku nteekateeka ya Uganda ey'emyaka etaano (2017-2022) emanyiddwa nga The Republic of Uganda National Financial Inclusion Strategy 2017- 2022, omuwendo gw'abantu abatereka ku ssente gwalinnya okuva ku bantu 42 ku buli 100 mu 2006 okutuuka ku bantu 68 ku buli 100 mu 2013. Kyokka omuwendo gw'abantu abakulu abatereka mu bifo ebitongole nga bbanka ne SACCO gwalinnya kitono, wakati wa 2009 ne 2013 baali 16 ku buli 100 bokka. Abasajja beeyunira nnyo okutereka mu bbanka okusinga abakyala. Ensonga eyazuulibwa eremesa abantu okutereka kwe kubeera nti tebalina mawulire matuufu ku bikwata ku kutereka. Lipooti eraga nti omuntu atereka mu kitongole, bbanka enkulu kye yawa olukusa okukola emirimu abeera mukakafu nti bbanka eyo ne bw'efuna obuzibu asobola okuliyirirwa n'afuna ssente ze kubanga bbanka yateekawo ekitongole kya Deposit Protection Fund ekikola ku nsonga eno. Okunoonyereza kwazuula nti abantu basinga kwettanira kutereka mu mayumba gaabwe ne kuddako SACCO z'oku byalo ne ziddirirwa ebibiina bye bakola okwewola nga beetooloola mu bammemba nga bw'ofuna leero ate wiiki eddako mulala.\nBobi Wine yeegaanyi okukola effujjo


UGNEWS24 - Olunaku lwa Bannamawulire; Yusufu Baliruno ali mu maziga, mulwadde, emyaka 2 ali mu kkooti ne cbs\nOlunaku lwa Bannamawulire; Yusufu Baliruno ali mu maziga, mulwadde, emyaka 2 ali mu kkooti ne cbs\nCeylon Lions set perfect tonic for Kaduna Series\nNGA bannamawulire okwetoloola Ensi yonna bali mu keetalo okusobola okujaguza olunaku lwe ddembe lyabwe, ate bbo banaabwe abalala bali mu maziga olw’eddembe lyabwe okutyobolebwa.\nMu kiseera kino mu Ggwanga Uganda bannamawulitre abasinga bali ku miggo kwe batambulira oluvanyuma lw’okukubwa abakuuma ddembe ate abalala baasalawo okulekulira emirimu ne badda mu kukola ebilala omuli obusuubuzi, nga ensonga enkulu eva ku butasasulwa makampuni gye bakolera.\nMunnamawulire we byemizannyo Yusufu Baliruno abangi gwe bamanyi nga (OF UGANDA) mu kiseera kino gakaaba gaakomba oluvanyuma lw’okumala emyaka 20 nga akola ku Leediyo yo Bwakabaka cbs fm nga tasasulwa ekyamuletera okuddukira mu kkooti ye byenfuna gy’amaze kati emyaka 2 nga tafuna bwenkanya.\nOno mu kiseera kino alina ekilwadde ekimubala embiriizi era nga abasawo baamutegeeza nti yetaaga kulongoosebwa, kyokka nga ensimbi zimwekubya mpi.\nNga asinziira mu makaage agasangibwa e Lungujja mu Kampala Baliruno yategezezza nti yatandika okukola ku cbs mu mwaka gwa 2001 era yakolera mu kitongole kye by’emizannyo ebbanga lyonna, nga asaka amawulire saako n’okuwereza emipiira munda mu Ggwanga ne bweru walyo.\nAgamba nti yadde nga mugonvu gonvu mukiseera kino era akyali mukozi wa cbs kyokka nga okusasulwa abakulu bagaanira ddala ekyamuwaliriza okugenda okwekubira enduulu mu kkooti nga ayita mu ba namateeka be ba Muwema and compony advocates.\n“Ekyamazima ku lunaku lwaffe luno nadibadde nga njaguliza wamu ne banange bwe tuli mu mulimu ogumu naye sisobola kubanga ndi mulwadde naye obubaka bwange eli bannamawulire banange tubeere bumu tulwanyise abatutulugunya.\nAbatutulugunya ssi bakuuma ddembe bokka nga bwe kisinga okuwulikika wabula ne bannaffe bwe tukola omulimu ogumu nabo batuyisa bubi mu nsasula ensonga eyo nayo tulina okujoogerako awatali kwetiririra.\nMazima nakolera e Ggwanga lyange era nasikiriza bangi okuyingira omulimu guno naye ntuuka ntya okubonabona nga teri anfuddeko, yadde okuwaliriza be nakolera okunsasula obusente bwange nejjanjabe saako n’okulabirira amaka gange” Baliruno bwe yalajanye.\nYategezezza nti ebbanga liyiseewo nga ali mu kkooti akanze kulinda bwenkanya nga tewali kivaayo, nti kyokka ekisinga okumwelarikiriza kwe kuba nti afuna amaloboozi g’abantu nga gamugamba nti alina okubivaako kuba kkampuni gyalwanagana nayo nnene talina kyayinza kugijjako.\nMu kiseera kino yetaaga ensimbi eziwerako asobole okugenda mu ddwaliro okujjanjabwa, kyokka nga tazirina ate nga ne byetaago ebilala nga omuli abaana okusoma byonna bimutunulidde nawanjagira abasobola okumukwatirako bamuyambe.\nAkulira ekitongole ekilwanirira eddembe lya bannamawulire mu Ggwanga Human Rights Network For Jurnalists Uganda HRNJU Robert Sempala ategezezza nti ensonga ya Baliruno bagenda kujetegereza nga bwe banazuula nga waliwo weyetagira obuyambi bwabwe bagenda kugiyingiramu.


Bukedde Online - Margaret Zziwa: Yatandika nga kalaani, kati ali ku ddaala lya nsi yonna\nMargaret Zziwa: Yatandika nga kalaani, kati ali ku ddaala lya nsi yonna\nOwa bodaboda eyattiddwa e Iganga akwasizza...\nABOOZA mmotoka mu katale k’ewa Kisekka, tebaryerabira Margaret Nantongo Zziwa olw’engeri gye yalekerera abagagga abaali baagala okubagula babasengule n’abalwanirira.\nBino byaliwo ku ntandikwa y’emyaka gy’ekyenda ng’ekibbattaka kitandiikiriza. Obutafaanana ng’abakungu ba KCC ababaddewo nga bo ku mugagga kwe bateeterera, Muky. Ziwa ng’ali wamu n’eyali Meeya Christopher Iga, eyali akulira abavubuka Mw. Batte n’eryali omubaka wa Kampala mu lwali olukiiko lw’eggwanga NRC, Capt. Francis Babu, ku bantu ba bulijjo nga kwe bateeterera.\nOlwo Nantongo eyali tannafiirwa bba Zziwa amale afumbirwe Capt. Babu, yali muwandiisi ku lukiiko lwa RC lll olwa Kampala Central kwe yali okuva mu 1989 okutuuka mu 1992. Eby’obukiiko bwa RC I yabitandikirawo nga NRM yaakajja mu buyinza mu 1986.\nMuky. Zziwa ye yakulira okubala abantu n’amayumba mu Kampala mu 1991 era mu 1992 yalondebwa okuba omuwandiisi ku lukiiko lwa RC V okuva mu 1992 okutuuka mu 1996.\nEKIFO ky’omubaka omukazi owa Kampala mu Paalamenti kibadde kya nkizo eri buli akituukamu, kubanga ayongera kulinnya madaala.\nMu bagalinnye mwe muli eyakisookamu, Dr.Specioza Wandira Kazibwe (1989-1996) eyakoonola obumyuka bw’obwaminisita w’eby’abakazi, abavubuka, ebyobuwangwa n’ebyemizannyo okuva mu 1991 okutuusa mu 1994, lwe yafuulibwa omumyuka wa Pulezidenti.\nEyamuddira mu bigere yali Margaret Zziwa, ate nga bombi baatandikira mu bukiiko bwa RC l mu 1986. Kazibwe bwe yadda ewaabwe e Kigulu mu Busoga mu kulonda kwa CA mu 1994, Margaret Nantongo ne yeenyigawo era n’awangulira waggulu okukiika mu C.A. ate okulonda kwa Palamenti eyoomukaaga bwe kutuuka mu 1996 n’awangulira watono Naava Nabagesera.\nMu kalulu ka 2001, Zziwa ne bba Capt. Francis Babu wamu ne Mw. Tom Kayongo be bannamuvumenti bokka abaawangula akalulu ka Palamenti mu Kampala. Kyokka Uganda bwe yeeyubula mu 2005 n’efuuka ey’ebibiina, Margaret Zziwa, yawangulwa omuwala omuto mu byobufuzi Nabilah Naggayi Sempala, eyali yaakatondawo ekibiina kya Social Democratic Party era nga yali Kansala omukazi owa ggombolola ya Ssaabagabo -Makindye mu lukiiko lwa LC V e Wakiso.\nOlwo yali afuuse wa FDC era nga Dr. Kizza Besigye asse omukago ne Al Haji Nasser Ntege Sebaggala owa DP.\nYawangudde atya obwasipiika\nAwo Muky. Zziwa kwe kwesimbawo akiike mu Palamenti y’obuvanjuba bwa Afrika mu 2006 akalulu ne bakamuweesa ebiri. Bagamba nti ng’oggyeeko eky’okuba nti abalwanyisa Katikkiro wa Uganda era Ssaabawandiisi wa NRM Amama Mbabazi, baawagidde Zziwa okulemesa Muky.Dora Byamukama eyabadde asimbiddwaawo Uganda mu butongole.\nOlukiiko lwa baminisita b’omukago nga bakulemberwamu owa Uganda, Eriya Kategaya, babadde bamukuyegera, okwo ogatteko Sipiika wa Uganda Rebecca Kadaga n’abakakaalukanyi b’ebyobufuzi aba NRM nga Muhammad Nsereko n’ebibiina nga Betty Amongi owa UPC ne Odonga Otto owa FDC.\nEbifa ku Zziwa\nMargaret Nantongo Zziwa yazaalibwa nga August 23 1961 e Mpereerwe mu ggombolola y’e Kawempe mu Kyaddondo. Muwala wa Charles ne Josephine Mugerwa. Yasooka kusoma bwakalaani n’abufunamu dipulooma era yakoleranga mu UCB.\nNe bwe yakiikanga ku nkiiko za RC III ne RC V awamu ne C.A. Muky.Zziwa teyaleka bwakalaani mu UCB, ky’ova olaba nga yali musaale okugiremesa bamafiya okugitunda kyokka n’alemererwa.\nAsomye diguli n’abula okuzimalayo omuli ey’ebyenfuna okuva mu yunivasite e Makerere, eyookubiri yagisomera Stirling mu Bungereza, ate n’ayongerako endala nnyingi. Zziwa ayogerwako ng’atali nnakigwanyizi mu byobufuzi, ate abalala bagamba nti kati ne bba Capt. Babu anaakendeeza okwemulugunya okuva lwe yagobwa ku bwaminisita!\nMuky. Zziwa yagambye nti emirimu yagitandikiddewo dda.\nYamaze okusisinkana ab’omukago gwa Bulaaya kati agenda kubakana na musomo gwa kusomesa babaka abagole.\nOkujaguza emyaka 50\nAbalina emigabo mu Arsenal batabuse


Romans 9 AMP - Abaruumi 9 LCB | Biblica América Latina\nRomans 9 AMP - Abaruumi 9 LCB\n1Njogera amazima mu Kristo, sirimba, omwoyo gwange nga gunkakasa mu Mwoyo Mutukuvu, 2 nga ndimunakuwavu nnyo era nga nnumwa mu mutima. 3 Nnali njagala nze mwene nkolimirwe Katonda era njawukanyizibwe ku Kristo olwa baganda bange, bwe tuli ab’omu mubiri, 4 be Bayisirayiri, abantu ba Katonda abalonde. Katonda yabalaga ekitiibwa kye, n’akola nabo endagaano, n’abawa n’amateeka ge. Yeekaalu yagibawa, n’abawa n’ebyasuubizibwa. 5 Balina bajjajjaabwe abamanyiddwa, Kristo be yasibukamu mu mubiri. Nsaba Katonda afuga byonna atenderezebwenga emirembe gyonna, Amiina.\n6 Naye si kuba nti Katonda yalemwa okutuukiriza kye yasuubiza. Si bonna ab’omu Isirayiri nti bantu ba Katonda ddala. 7 Ate so si nti ly’ezzadde lya Ibulayimu bonna balyoke babeere abaana, naye ekisuubizo kyali ku Isaaka bwe kyagambibwa nti, “Mu Isaaka mwe ndituukiririza ebyo byonna bye nakusuubiza.” 8 Kino kitegeeza nti abaana ab’omubiri si be baana ba Katonda, wabula abo ab’okusuubiza be babalibwa okuba ezzadde lya Ibulayimu. 9 Kubanga ekigambo ky’okusuubiza kye kino nti, “Mu kiseera nga kino Saala alizaala omwana owoobulenzi.”\n10 Ate si ekyo kyokka, naye ne Isaaka jjajjaffe yalina Lebbeeka eyali olubuto. 11 Naye ng’abalongo tebannazaalibwa, era nga tebannabaako kye bakola kyonna ekirungi oba ekibi, okusiima kwa Katonda nga bwe kuli, 12 si lwa bikolwa wabula ku bw’oyo eyabayita, kyategeezebwa Lebbeeka nti, “Omukulu y’aliba omuweereza w’omuto.” 13 Era nga bwe kyawandiikibwa nti, “Yakobo namwagala, naye Esawu namukyawa.”\n14 Kale tunaagamba ki? Ddala ddala Katonda talina bwenkanya? Kikafuuwe. 15 Agamba Musa nti,\n16 Noolwekyo tekiva ku ebyo omuntu by’ayagala newaakubadde by’akola, wabula ku kusaasira kwa Katonda. 17 Ebyawandiikibwa kyebyava byogera ku Falaawo nti, “Kyennava nkuyimusa, ndyoke njolese amaanyi gange mu ggwe, erinnya lyange liryoke litegeezebwe mu nsi zonna.” 18 Noolwekyo Katonda asaasira oyo gw’ayagala okusaasira, ate n’akakanyaza omutima gw’oyo gw’ayagala okukakanyaza.\n19 Omu akyayinza okumbuuza nti, Lwaki Katonda atunenya, obanga y’atuleetera okukola nga bw’asiima? 20 Naye ggwe omuntu obuntu, ggwe ani addamu ng’owakanya Katonda? Ekibumbe kiyinza okubuuza eyakibumba nti, “Lwaki wammumba bw’oti?” 21 Oba omubumbi talina buyinza ku bbumba, okubumbamu ekibya eky’omugaso, oba okubumbamu ekitali kya mugaso?\n22 Katonda yayagala okulaga obusungu bwe, n’amaanyi ge eri abo bonna abaali basaanira okuzikirizibwa, kyokka n’abalaga obugumiikiriza. 23 Ekyo yakikola alyoke amanyise obugagga bw’ekitiibwa kye, eri abo bonna be yeerondera okugabanira awamu ekitiibwa kye. 24 Naffe yatuyita, si Bayudaaya bokka naye n’Abaamawanga. 25 Ne mu Koseya agamba nti,\n26 Mu kifo omwo mwe baayitirwa nti,\n27 Isaaya ayogera eri Isirayiri mu ddoboozi ery’omwanguka nti,\n28 Kubanga Mukama alisalawo\n29 Era nga Isaaya bwe yayogera edda nti,\n30 Kale tunaagamba ki? Tugambe nti Abaamawanga abataagobereranga butuukirivu, baafuna obutuukirivu, bwe butuukirivu obuva mu kukkiriza, 31 naye Isirayiri mu kugobereranga amateeka ag’obutuukirivu, teyafuna butuukirivu obwo? 32 Lwaki? Ekyo baalema okukituukako kubanga tebaagoberera butuukirivu mu kukkiriza wabula mu bikolwa. Beesittala ku jjinja eryo eryesittalwako, 33 nga bwe kyawandiikibwa nti,